
					太平經

					

					
[image: Wikisource logo]

					

					

					以2026年7月23日从维基文库导出

				


	
	
	太平經
	
	





		[image: 姊妹计划]姊妹计划: 百科·大典·吴典·粤典·数据项






	 甲部不分卷（卷一至十七） 

	 乙部不分卷（一十八至三十四）

	 丙部之一（卷三十五）

	 丙部之二（卷三十六）

	 丙部之三（卷三十七）

	 丙部之四（卷三十八）

	 丙部之五（卷三十九）

	 丙部之六（卷四十）

	 丙部之七（卷四十一）

	 丙部之八（卷四十二）

	 丙部之九（卷四十三）

	 丙部之十（卷四十四）

	 丙部之十一（卷四十五）

	 丙部之十二（卷四十六）

	 丙部之十三（卷四十七）

	 丙部之十四（卷四十八）

	 丙部之十五（卷四十九）

	 丙部之十六（卷五十）

	 丙部之十七（卷五十一）

	 丁部之一（卷五十二）

	 丁部之二（卷五十三）

	 丁部之三（卷五十四）

	 丁部之四（卷五十五）

	 丁部五至十三（卷五十六至六十四）

	 丁部之十四（卷六十五）

	 丁部之十五（卷六十六）

	 丁部之十六（卷六十七）

	 丁部之十七（卷六十八）

	 戊部之一（卷六十九）

	 戊部之二（卷七十）




[image: ]




此作品在全世界都属于公有领域，因为作者逝世已经超过100年，且作品于1931年1月1日之前出版。













Public domainPublic domainfalsefalse




太平金闕帝晨後聖帝君師輔歷紀歲次、平氣去來、兆候賢聖、功行種民、定法本起。


問曰：“三統轉輪，有去有來，民必有主，姓字可得知乎？”善哉！子何為復問此乎？”“明師難遭，良時易過，不勝喁喁，願欲請聞。愚暗冒味，過厚懼深。”


“噫！非過也。天使子問，以開後人，今悟者識正，去偽得真。吾欲不言，恐天悒悒，亂不時平。行安坐，當為子道之，自當了然，無有疑也。


昔之天地與今天地，有始有終，同無異矣。初善後惡，中間興衰，一成一敗。陽九百六，六九乃周，周則大壞。天地混齏，人物糜潰，唯積善者免之，長為種民。種民智識，尚有差降，未同浹一，猶須師君。君聖師明，教化不死，積煉成聖，故號種民。種民，聖賢長生之類也。


長生大主，號太平真正太一妙氣、皇天上清金闕後聖九玄帝君，姓李，是高上太之胄，玉皇虛無之胤，玄元帝君時太皇十五年，太歲丙子兆氣，皇平元年甲申成形，上和七年庚寅九月三日甲子卯時，刑德相制，直合之辰，育於北玄玉國天岡靈境人鳥閣、蓬萊山中李谷之間。


有上玄虛生之母，九玄之房，處在谷陰。玄虛母之始孕，夢玄雲日月纏其形，六氣之電動其神，乃冥感陽道，遂懷胎真人。既誕之旦，有三日出東方。既育之後，有九龍吐神水。故因靈谷而氏族，用曜景為名字。


厥年三歲，體道凝真，言成金華。五歲，常仰日欣初，對月嘆終。上觀陽氣之煥赫，下睹陰道以虧殘。於是斂魂和魄，守胎寶神，錄精填血，固液凝筋。七歲，乃學吞光服霞，咀嚼日根。


行年二七，而有金姿玉顏，棄俗離情，擁化救世，精感太素，受教三元，習以三洞，業以九方。三七之歲，以孤棲挫銳。四七之歲，以伉會和光。五七之歲，流布玄津，功德遐暢。


六七之歲，受書為後聖帝君，與前天得道為帝君者，同無異也。受記在今，故號後聖，前聖後聖，其道一焉。上升上清之殿，中遊太極之宮，下治十方之天，封掌億萬兆庶，鑒察諸天河海、地源山林，無不仰從。總領九重十疊，故號九玄也。


七十之歲，定無極之壽，適隱顯之宜，刪不死之術，撰長生之方。寶經符圖，三古妙法，秘之玉函，侍以神吏，傳受有科，行藏有候，垂謨立典，施之種民。不能行者，非種民也。


今天地開辟，淳風稍遠，皇平氣隱，災厲橫流。上皇之後，三五以來，兵疫水火，更互競興，皆由億兆，心邪形偽，破壞五德，爭任六情，肆兇逞暴，更相侵淩，尊卑長少，貴賤亂離，致二儀失序，七曜違經，三才變異，妖訛紛綸。神鬼交傷，人物雕喪，眚禍薦至，不悟不悛，萬毒恣行，不可勝數。


大惡有四：兵、病、水、火。陽九一周，陰孤盛則水溢；百六一匝，陽偏興則火起。自堯以前，不復須述，從唐以後，今略陳之，宜諦憶識，急營防避。


堯水之後，湯火為災，此後遍地小小水火，罪重隨招，非大陽九、大百六也。大九六中，必有大小甲申。甲申為期，鬼對人也。災有重輕，罪福厚薄，年地既異，推移不同。中人之中，依期自至。中之上下，可上可下，上下進退，升降無定。為惡則促，為善則延。未能精進，不能得道。正可申期，隨功多少。是以百六陽九，或先或後，常數大歷，準擬淺深。


計唐時丁亥後，又四十有六，前後中間，甲申之歲，是小甲申，兵病及火，更互為災，未大水也，小水遍沖，年地稍甚。又五十五，丁亥，前後中間，有甲申之年，是大甲申，三災俱行，又大水蕩之也。凡大小甲申之至也，除兇民，度善人，善人為種民，兇民為混齏。未至少時，眾妖縱橫互起，疫毒沖其上，兵火繞其下，洪水出無定方，兇惡以次沉沒。此時十五年中，遠至三十年內，歲災劇，賢聖隱淪。大道神人更遣真仙上士，出經行化，委曲導之，勸上勵下，從者為種民，不從者沉沒，沉沒成混齏，兇惡皆蕩盡。種民上善，十分余一。中下善者，天滅半余，余半滋長日興，須聖君、明師、大臣於是降現。


小甲申之後，壬申之前，小甲申之君聖賢，嚴明仁慈，無害理亂，延年長壽，精學可得神仙，不能深學太平之經，不能久行太平之事。太平少時姓名，不可定也。行之司命註青錄，不可司錄記黑文。黑文者死，青錄者生。生死名簿，在天明堂。天道無親，唯善是與。善者修行太平，成太平也。成小太平，與大太平君合德。


大太平君定姓名者，李君也。以壬辰之年三月六日，顯然出世。乘三素景輿，從飛軿萬龍。舉善者為種民，學者為仙官，設科立典，獎善杜惡，防遏罪根，督進福業之人。不怠而精進，得成神真，與帝合德；懈退陷惡，惡相日籍，充後齏混也。至士高士，智慧明達，了然無疑，勤加精進，存習帝訓，憶識大神君之輔相，皆無敢忘。聖君明輔，靈官佑人，自得不死，永為種民，升為仙真之官，遂登後聖之位矣。


後聖李君太師姓彭，君學道在李君前，位為太微左真，人皇時保皇道君，並常命封授兆民，為李君太師，治在太微北塘宮靈上光臺，二千五百年轉易名字，展轉太虛，周旋八冥，上至無上，下至無下，真官希有得見其光顏者矣。


後聖李君上相方諸宮青童君。


後聖李君上保太丹宮南極元君。


後聖李君上傅白山宮太素真君。


後聖李君上宰西城宮總真王君。


右五人，一師四輔，輔者，父也，扶也。尊之如父，持之得行，總號為輔。分而別之，左輔右弼，前疑後承。承者，發言舉事，拾遺充足，制斷宣揚，即是宰也。疑者，向思未得，啟發成明，即是傅也。弼者，必定猶預，即是保也，扶君順師，周匝入道，即是相也。四五占候，俱詳可否，贊弘正化，總曰輔師。


閑居之時，前向有疑，問之傅。後顧慮遺，問之承。右有所昧，問之弼。左有未明，問之輔。咨詢四輔，相、保、傅、宰，成功在師，不可闕也。聖帝垂範，使後遵行。入有保，保用事也，陰屬右，靜寶真也。出有師，師用事也，陽屬左，動歸寂也。至此最難。故略輔相而言師也。望有傅，傅在前，敷說議趣也。顧有宰，宰在後，決斷是非也。其余公卿有司、仙真聖品，大夫官等三百六十一，從屬三萬六千人，部領三十六萬，人民則十百千萬億倍也。常使二十四真人，密教有心之子，皆隸方諸上相，不可具說，但諦存其大，自究其小也。”“善哉！今日問疑，更聞命矣。”


問曰：“李君何所常行，而得此高真？太師四輔，學業可聞乎？”“善哉！子為愚者，迷不信道，學不堅固，進退失常，墮卑賤苦，故勤勤問之乎？今為子說之。夫無始中來，積行久久，一善一惡，不可具言，言之無益。今取近所行，得成高貴者，《靈書紫文》為要。東華玉保高晨師青童大君，大君清齋寒靈丹殿、黃房之內三年，上詣上清金闕，金闕有四天帝，太平道君處其左右，居太空瓊臺、洞真之殿、平玉之房、金華之內，侍女眾真五萬人。


毒龍電虎，玃天之狩，羅毒作態，備門抱關。巨蚪千尋，衛於墻堓。飛龍奔雀，溟鵬異鳥，叩啄奮爪，陳於廣庭。天威煥赫，流光八朗，風鼓玄旌，回舞旄蓋；玉樹激音，琳枝自籟；眾吹靈歌，鳳鳴玄泰；神妃合唱，麟儛鸞邁；天鈞八響，九和百會。


青童匍匐而前，請受《靈書紫文》、口口傳訣在經者二十有四：一者真記諦，冥諳憶；二者仙忌詳存無忘；三者采飛根，吞日精；四者服開明靈符；五者服月華；六者服陰生符；七者拘三魂；八者攝七魄；九者佩皇象符；十者服華丹；十一者服黃水；十二者服回水；十三者食镮剛；十四者食鳳腦；十五者食松梨；十六者食李棗；十七者服水湯；十八者鎮白銀紫金；十九者服雲腴；二十者作白銀紫金；二十一者作鎮；二十二者食竹筍；二十三者食鴻脯；二十四者佩五神符。


備此二十四，變化無窮，超淩三界之外，遊浪六合之中，災害不能傷，魔邪不敢難，皆自降伏，位極道宗，恩流一切，幽顯荷賴，不信不從，不知不見，自是任暗，永與道乖，塗炭兇毒，煩惱混齏，大慈悲念，不可奈何，哀哉！有誌之士，早計早計，無負今言。”曰：“善哉！善哉！今日問疑，更聞命矣。”


甲部第一雲：“學士習用其書，尋得其根，根之本宗，三一為主。”


甲部第一又雲：“誦吾書，災害不起，此古賢聖所以候得失之文也。”又雲：“書有三等，一曰神道書，二曰核事文，三曰浮華記。神道書者，精一不離，實守本根，與陰陽合，與神同門。核事文者，核事異同，疑誤不失。浮華記者，離本已遠，錯亂不可常用，時時可記，故名浮華記也。”


又雲：“澄清大亂，功高德正，故號太平。若此法流行，即是太平之時。故此經雲，應感而現，事已即藏。”又雲：“聖主為治，謹用茲文；凡君在位，輕忽斯典。”


《太平部》卷第八《老子傳授經戒儀註訣》雲：“老子者，得道之大聖，幽顯所共師者也。應感則變化隨方，功成則隱淪常住，住無所住，常無不在，不在之在，在乎無極，無極之極，極乎太玄，太玄者，太宗極主之所都也。老子都此，化應十方，敷有無之妙，應接無窮，不可稱述。


近出世化，生乎周初，降跡和光，誕於庶類，示明胎育，可以學真，雖居下賤，無累得道。周流六虛，教化三界，出世間法，在世間法，有為無為，莫不畢究。文王之時，仕為守藏史。或雲，處世二百余載，至平王四十三年，太歲癸丑十二月二十八日，為關令尹喜說五千文也。”
◎合陰陽順道法


還年不老，大道將還人年，皆將候驗。瞑目還自視，正白彬彬。若且向旦時，身為安著席。若居溫蒸中，於此時，筋骨不欲見動，口不欲言語。每屈伸者益快意，心中忻忻，有混潤之意，鼻中通風，口中生甘，是其候也。


故順天地者，其治長久。順四時者，其王日興。道無奇辭，一陰一陽，為其用也。得其治者昌，失其治者亂；得其治者神且明，失其治者道不可行。詳思此意，與道合同。


◎錄身正神法


天之使道生人也，且受一法一身，七縱橫陰陽，半陰半陽，乃能相成。故上者象陽，下者法陰，左法陽，右法陰。陽者好生，陰者好殺，陽者為道，陰者為刑。陽者為善，陽神助之；陰者為惡，陰神助之。積善不止，道福起，令人日吉。


陽處首，陰處足，故君貴道德，下刑罰，取法於此。小人反下道德，上刑罰，亦取法於此，故人乃道之根柄，神之長也。當知其意，善自持養之，可得壽老。不善養身，為諸神所咎。神叛人去，身安得善乎？


為善不敢失繩纏，不敢自欺。為善亦神自知之，惡亦神自知之，非為他神，乃身中神也。夫言語自從心腹中出，傍人反得知之，是身中神告也。故端神靖身，乃治之本也，壽之征也。無為之事，從是興也，先學其身，以知吉兇，是故賢聖明者，但學其身，不學他人，深思道意，故能太平也。君子得之以興，小人行之以傾。


◎修一卻邪法


天地開辟貴本根，乃氣之元也。欲致太平，念本根也，不思其根，名大煩，舉事不得，災並來也。此非人過也，失根基也。離本求末，禍不治，故當深思之。


夫一者，乃道之根也，氣之始也，命之所系屬，眾心之主也。當欲知其實，在中央為根，命之府也。故當深知之，歸仁歸賢使之行。


人之根處內，枝葉在外，令守一皆使還其外，急使治其內，追其遠，治其近。守一者，天神助之。守二者，地神助之。守三者，人鬼助之。四五者，物佑助之。故守一者延命，二者與兇為期。三者為亂治，守四五者禍日來。深思其意，謂之知道。


故頭之一者，頂也；七正之一者，目也；腹之一者，臍也；脈之一者，氣也；五藏之一者，心也；四肢之一者，手足心也；骨之一者，脊也；肉之一者，腸胃也。能堅守，知其道意，得道者令人仁，失道者令人貪。


◎以樂卻災法


以樂治身守形、順念致思卻災。夫樂於道何為者也？樂乃可和合陰陽，凡事默作也，使人得道本也。故元氣樂，即生大昌；自然樂，則物強；天樂，即三光明；地樂，則成有常；五行樂，則不相傷；四時樂，則所生王；王者樂，則天下無病；C167行樂，則不相害傷；萬物樂，則守其常；人樂，則不愁易心腸；鬼神樂，即利帝王。故樂者，天地之善氣精為之，以致神明。故靜以生光明，光明所以候神也。能通神明，有以道為鄰，且得長生久存。


夫求道常苦，不能還其心念，今移風易俗，趨其心指，誰復與之爭者？太平樂乃從宮中出邪？固以清靖國，安身入道，夷狄卻，神瑞應來。


懸象還，兇神往。夫人神乃生內，返遊於外，遊不以時，還為身害，即能追之以還，自治不敗也。追之如何？使空室內傍無人，畫象隨其藏色，與四時氣相應，懸之窗光之中而思之。上有藏象，下有十鄉，臥即念，以近懸象，思之不止，五藏神能報二十四時氣，五行神且來救助之。萬疾皆愈。男思男，女思女，皆以一尺為法，隨四時轉移。春，青童子十；夏，赤童子十；秋，白童子十；冬，黑童子十；四季，黃童子十二。二十五神人真人共是道德，正行法，陽變於陰，陰變於陽，陰陽相得，道乃可行。


天須地乃有所生，地須天乃有所成。春夏須秋冬，晝須夜，君須臣，乃能成治。臣須君，乃能行其事。故甲須乙，子須醜，皆相成。作道治正，當如天行，不與人相應，皆為逆天道。比若東海居下而好水，百川皆歸之，因得其道，鯨魚出其中，明月珠生焉，是其得道之效也。


道人聚者，必得延年奇方出，大瑞應之。眾賢聚，致治平。眾文聚，則治小亂。五兵聚，其治大敗。君宜守道，臣宜守德，道之與德，若衣之表裏。


天不廣，不能包含萬物。萬物皆半好半惡，皆令忍之。人君象之，次皇后後宮之象也。此二者，慈愛父母之法也。故父母養子，善者愛之，惡者憐之，然後能和調家道。日象人君，月象大臣，星象百官眾賢，共照萬物和生。故清者著天，濁者著地，中和著人。


◎調神靈法


吾欲使天下萬神和親，不復妄行害人，天地長悅，百神皆喜，令人無所苦，帝王得天之力，舉事有福，豈可間哉？


故聖人能守道，清靜之時旦食，諸神皆呼與語言，比若今人呼客耳。百神自言為天吏、為天使，群精為地吏、為地使，百鬼為中和使。此三者，陰陽中和之使也，助天地為理，共興利帝王。


◎守一明法


守一明之法，長壽之根也，萬神可祖，出光明之門。守一精明之時，若火始生時，急守之勿失。始正赤，終正白，久久正青，洞明絕遠復遠，還以治一，內無不明也。百病除去，守之無懈，可謂萬歲之術也。守一明之法，明有日出之光，日中之明，此第一善得天之壽也，安居閑處，萬世無失。守一時之法，行道優劣。


夫道何等也？萬物之元首，不可得名者。六極之中，無道不能變化。元氣行道，以生萬物，天地大小，無不由道而生者也。故元氣無形，以制有形，以舒元氣。不緣道而生自然者，乃萬物之自然也，不行道，不能包裹天地，各得其所，能使高者不知危。


天行道，晝夜不懈，疾於風雨。尚恐失道意，況王者乎？三光行道不懈，故著於天而照八極，失道光滅矣。王者百官，萬物相應，眾生同居，五星察其過失。王者復德，德星往守之。行武，武星往守之。行柔，柔星往守之。行強，強星往守之。行信，信星往守之。相去遠，應之近。天人一體可不慎哉！


◎行道有優劣法


春王當溫，夏王當暑，秋王當涼，冬王當寒，是王德也。夫王氣與帝王氣相通，相氣與宰輔相應，微氣與小吏相應，休氣與後宮相同，廢氣與民相應，刑死囚氣與獄罪人相應，以類遙相感動。


其道也，王氣不來，王恩不得施也。古者聖王以是思道，故得失之象，詳察其意。王者行道，天地喜悅；失道，天地為災異。夫王者靜思道德，行道安身，求長生自養，和合夫婦之道。陰陽俱得其所，天地為安。天與帝王相去萬萬餘里，反與道相應，豈不神哉？


◎名為神訣書


元氣自然，共為天地之性也。六合八方悅喜，則善應矣；不悅喜，則惡應矣。狀類景象其形、響和其聲也。太陰、太陽、中和三氣，共為理，更相感動，人為樞機，故當深知之。皆知重其命，養其軀，即知尊其上，愛其下，樂生惡死，三氣以悅喜，共為太和，乃應並出也。但聚眾賢，唯思長壽之道，乃安其上，為國寶器。能養其性，即能養其民。


夫天無私佑，佑之有信。夫神無私親，善人為效。一身之中，能為賢，能為神，能為不肖，其何故也？誤也，神靈露也。故守一之道，養其性，在學之也。眾中多瑞應者，信人也；無瑞應者，行誤人也，占而是非即可知矣。夫斤兩所察，人情也。天之照人，與鏡無異。審詳此意，與天同願，與真神為其安，得不吉哉？


成事□□，不失銖分，欲得天地中和意。故天地調則萬物安，縣官平則萬民治。故純行陽，則地不肯盡成；純行陰，則天不肯盡生。當合三統，陰陽相得，乃和在中也。古者聖人治致太平，皆求天地中和之心，一氣不通，百事乖錯。


◎和三氣興帝王法


通天地中和譚，順大業，和三氣，遊王者使無事，賢人悉出，輔興帝王，天大喜。


真人問神人曰：“吾欲使帝王立致太平，豈可聞邪？”神人言：“但大順天地，不失銖分，立致太平，瑞應並興。元氣有三名，太陽、太陰、中和。形體有三名，天、地、人。天有三名，日、月、星，北極為中也。地有三名，為山、川、平土。人有三名，父、母、子。治有三名，君、臣、民，欲太平也。此三者常當腹心，不失銖分，使同一憂，合成一家，立致太平，延年不疑矣。


故男者象天，故心念在女也，是天使人之明效也。臣者為地通譚，地者常欲上行，與天合心，故萬物生出地，即上向而不止，雲氣靡天而成雨，故忠臣憂常在上，汲汲不忘其君，此地使之明效也。民者主為中和譚，中和者，主調和萬物者也。中和為赤子，子者乃因父母而生，其命屬父，其統在上托生於母，故冤則想君父也。此三乃夫婦父子之象也。宜當相通辭語，並力共憂，則三氣合並為太和也。太和即出太平之氣。斷絕此三氣，一氣絕不達，太和不至，太平不出，陰陽者，要在中和。中和氣得，萬物滋生，人民和調，王治太平。


人君，天也，其恩施不下至，物無由生，人不得延年。人君之心不暢達，天心不得通於下，妻子不得君父之敕，為逆家也。臣氣不得達，地氣不得成，忠臣何從得助明王為治哉？傷地之心，寡婦在室，常苦悲傷，良臣無從得前也。民氣不上達，和氣何從得興？中和乃當和帝王治，調萬物者，各當得治。今三氣不善相通，太平安得成哉？”


◎安樂王者法


君者當以道德化萬物，令各得其所也。不能變化萬物，不能稱君也。此若一夫一婦，共生一子，則稱為人父母。亦一家之象，無可生子，何名為父母乎？故不能化生萬物者，不得稱為人父母也。故火能化四行自與五，故得稱君象也。本性和而專，得火而散成灰。金性堅剛，得火而柔。土性大柔，得火而堅成瓦。水性寒，得火而溫。火自與五行同，又能變化無常，其性動而上行。陰順於陽，臣順於君，又得照察明徹，分別是非，故得稱君，其余不能也。土者不即化，久久即化，故稱後土。三者佐職，臣象也。


道無所不能化，故元氣守道，乃行其氣，乃生天地，無柱而立，萬物無動類相生。遂及其後，世相傳，言有類也。比若地上生草木，豈有類也，是元氣守道而生如此矣。自然守道而行，萬物皆得其所矣。天守道而行，即稱神而無方。上象人君父，無所不能制化，實得道意。地守道而行，五方合中央，萬物歸焉。三光守道而行，即無所不照察。雷電守道而行，故能感動天下，乘氣而往來。四時五行守道而行，故能變化萬物，使其有常也。陰陽雌雄守道而行，故能世相傳。凡事無大無小，皆守道而行，故無兇。


今日失道，即致大亂。故陽安即萬物自生，陰安即萬物自成。陰陽治道，教及其臣，化流其民，受命於天，受體於地，受教於師，乃聞天下要道。守根者王，守莖者相，守浮華者善則亂而無常。帝王，天之子也。皇后，地之子也，是天地第一神氣也，天地常欲使樂，不得愁苦，憐之如此，天地之心意，氣第一者也，故王者愁苦，四時五行氣乖錯，殺生無常也。


◎懸象還神法


夫神生於內，春，青童子十；夏，赤童子十；秋，白童子十；冬，黑童子十；四季，黃童子十二。此男子藏神也，女神亦如此數。男思男，女思女，皆以一尺為法。畫使好，令人愛之。不能樂禁，即魂神速還。


◎解承負訣


天地開辟以來，兇氣不絕，絕者而後復起，何也？夫壽命，天之重寶也，所以私有德，不可偽致。欲知其寶，乃天地六合八遠萬物，都得無所冤結，悉大喜，乃得增壽也。一事不悅，輒有傷死亡者。


凡人之行，或有力行善反常得惡，或有力行惡反得善，因自言為賢者非也。力行善反得惡者，是承負先人之過，流災前後積，來害此人也；其行惡反得善者，是先人深有積畜大功，來流及此人也。能行大功，萬萬倍之，先人雖有余殃，不能及此人也，因復過去，流其後世，成承五祖，一小周十世，而一反初。或有小行善不能厭，囹圄其先人流惡承負之災，中世滅絕無後，誠冤哉。承負者，天有三部，帝王三萬歲相流，臣承負三千歲，民三百歲。皆承負相及，一伏一起，隨人政衰盛不絕。今能法此，以天上皇治而斷絕，深思之而勿忘。


凡人有三壽，應三氣，太陽、太陰、中和之命也。上壽一百二十，中壽八十，下壽六十。百二十者應天，大歷一歲竟終天地界也。八十者應陰陽，分別八偶等應地，分別應地，分別萬物，死者去，生者留。六十者應中和氣，得六月遁卦。遁者，逃亡也，故主死生之會也。如行善不止，過此壽謂之度世。行惡不止，不及三壽，皆夭也。


胞胎及未成人而死者，謂之無辜承負先人之過。多頭疾者，天氣不悅也；多足疾者，地氣不悅也；多五內疾者，是五行氣戰也；多病四肢者，四時氣不和也；多病聾盲者，三光失度也；多病寒熱者，陰陽氣忿爭也；多病憒亂者，萬物失所也；多病鬼物者，天地神靈怒也；多病溫而死者，太陽氣殺也；多病寒死者，太陰氣害也；多病卒死者，刑氣太急也；多病氣脹或少氣者，八節乖錯也。


今天地陰陽，內獨盡失其所，故病害萬物。帝王其治不和，水旱無常，盜賊數起，反更急其刑罰，或增之重益紛紛，連結不解，民皆上呼天，縣官治乖亂，失節無常，萬物失傷，上感動蒼天，三光勃亂多變，列星亂行。故與至道，可以救之者也。吾知天意，不欺子也。天威一發，不可禁也，獲罪於天，令人夭死。


初天地開辟，自太聖人各通達於一面，誠真知之，不復有疑也。故能各作一大業，令後世修之，無有過誤也。故聖人尚各長於一大業，不能必知天道，故各異其德，比若天，而況及人乎！天地各長於一，故天長於高而清明，地長於下而重濁，中和長養萬物也，猶不能兼，而況凡人乎！


亥為天地西北極也，巳為天地東南極也，亥寒不以時收閉，來年巳反傷。子乃天地之北極也，午為天地之南極也，子今冬不善順藏，午反承負而亡也。醜乃天地東北極也，未乃天地西南極也，醜不以時且生，六月反被其刑。天地性運，皆如此矣。


今帝王居百里之內，其用道德，仁善萬里，百姓蒙其恩，父為慈，子為孝，家足人給，不為邪惡。帝王居內，失其道德，萬里之外，民臣失其職，是皆相去遠萬萬里，其由一也。習善言，不若習行於身也。


◎闕題


真人問神人：“吾生不知可謂何等而常喜乎？”神人言：“子猶觀昔者博大真人邪？所以先生而後老者，以其廢邪人，而獨好真道，真道常保，而邪者消。凡人盡困窮，而我獨長存，即是常喜也。昭昭獨樂，何忿之哉？”


“卒為不能長生，當奈何？”神人言：“積習近成，思善近生。夫道者，乃無極之經也。前古神人治之，以真人為臣，以治其民，故民不知上之有天子也，而以道自然無為自治。其次真人為治，以仙人為臣，不見其民，時將知有天子也，聞其教敕，而尊其主也。其次仙人為治，以道人為臣，其治學微有刑被，法令彰也，而民心動，而有畏懼，巧詐將生也。其次霸治，不詳擇其臣，民多冤而亂生焉，去治漸遠，去亂漸近，不可復制也。


是故思神致神，思真致真，思仙致仙，思道致道，思智致智。聖人之精思賢人，致賢人之神來佑之；思邪，致愚人之鬼來惑之。人可思念，皆有可致，在可思者優劣而已。故上士為君，乃思神真；中士為君，乃心通而多智；下士為君，無可能思，隨命可為。”


◎闕題


真人問：“何以知帝王思善思惡邪？”神人言：“易言邪！帝王思仁善者，瑞應獨為其出，圖書獨為其生。帝王仁明生於木火，武智生於金水，柔和生土。天之垂象，無誤者也。”


真人問：“古者特生之圖奇方，誰當得者乎？”“其吏民得之獻王者，帝王者時氣即為和良，政治益明，道術賢哲出為輔弼之，帝王之道，日強盛矣。夷狄滅息，垂拱而治，刑罰自絕，民無兵革，帝王思善之證，可不知哉？不睹其人，已知之矣。”


真人問：“神人何以能知此乎？”神人言：“以無聲致之。君欲仁好生，象天道也；臣欲柔而順好養，法地道也，即善應出矣。故天地不語而長存，其治獨神；神靈不語而長仙，皆以內明而外暗，故為萬道之端。夫神靈出入，無有穴窠，清靜而無聲，安枕而臥，神光自生，安有不吉樂之哉？夫用口多者竭其精，用力多者苦其形，用武多者賊其身，此者兇禍所生也。


子慎吾之言，不可妄思。思之善或有德，思之惡還自賊，安危之間，相錯若發髻。子戒之，無雜思也，夫人失道命即絕，審知道意命可活，勉養子精，無自煎也。學得明師事之，禍亂不得發也。”真人不敢失神人之辭也。


神人言：“夫學者各為其身，不為他人也。故當各自愛而自親，學道積久，成神真也，與眾絕殊，是其言也。”


真人問：“何以知道效乎？”神人曰：“決之於明師，行之於身，身變形易，與神道同門，與真為鄰，與神人同戶。求之子身，何不睹？患其失道意，反求之四野，索之不得，便至窮老矣，遂離其根，言天下無道也，常獨愁苦。離其根，是為大災，大人失之不能平其治，中士失之亂其君，仁人失之無從為賢，小人失之滅其身。古之賢聖所行，與今同耳；古之小人所窮，亦與今同耳，明證若此。”


《三洞珠囊》卷一《求文導品》《太平經》第三十三雲，真人問：“何以知人將興將衰乎？”神人言：“大人將興，奇文出，賢者助之為治；家人將興，求者得生其子，善可知矣。”真人問：“何以致是賢者？”神人言：“皆以思也，精思不止，其事皆來。”“神哉，道之為治，可不力行哉！”


神人言：“三綱六紀所以能長吉者，以其守道也，不失其治，故常吉。天之壽命，不奪人之願。木性仁，思仁故致東方，東方主仁。五方皆如斯也。天下之事，各從其類。故帝王思靖，其治亦靜，以類召也。古之學者，效之於身；今之學者，反效之於人。古之學者以安身，今之學者浮華文，不積精於身，反積精於文，是為不知其根矣。”


真人問曰：“凡人何故數有病乎？”神人答曰：“故肝神去，出遊不時還，目無明也；心神去不在，其唇青白也；肺神去不在，其鼻不通也；腎神去不在，其耳聾也；脾神去不在，令人口不知甘也；頭神去不在，令人C558冥也；腹神去不在，令人腹中央甚不調，無所能化也；四肢神去，令人不能自移也。夫神、精，其性常居空閑之處，不居汙濁之處也；欲思還神，皆當齋戒，懸象香室中，百病消亡；不齋不戒，精、神不肯還反人也。皆上天共訴人也，所以人病積多，死者不絕。”


《太平經》曰，真人雲：“人之精、神，常居空閑之處，不居汙濁之間也。欲思還精，皆當齋戒香室中，百病自除。不齋戒，則精、神不肯返人也，皆上天共訴人，所以人病積多，死者不絕。”


◎分別貧富法第四十一


“真人前，子連時來學道，實已畢足未邪？”“今天師不復為其說也，以為已足，復見天師言，乃知其有不足也。今意極訖，不知所當復問，唯天師更開示其所不及也。”“行，真人來。天下何者稱富足，何者稱貧也？”“然，多所有者為富，少所有者為貧。”“然子言是也，又實非也。”


“何謂也？”“今若多邪偽佞盜賊，豈可以為富邪？今若凡人多也，君王少，豈可稱貧邪？”“愚暗生見天師有教，不敢不言，不及有過。”“子尚自言不及，俗人安知貧富之處哉？”“今唯天師令弟子之無知，比若嬰兒之無知也，須父母教授之，乃後有知也。”


“善哉！子之言也。太謙，亦不失之也。諾。真人自精，為子具言之。富之為言者，乃畢備足也。天以凡物悉生出為富足。故上皇氣出，萬二千物具生出，名為富足。中皇物小減，不能備足萬二千物，故為小貧。下皇物復少於中皇，為大貧。無瑞應，善物不生，為極下貧。子欲知其大效，實比若田家，無有奇物珍寶，為貧家也。萬物不能備足，為極下貧家，此天地之貧也。


萬二千物俱出，地養之不中傷，為地富；不而善養令小傷，為地小貧；大傷，為地大貧；善物畏見，傷於地形，而不生至，為下極貧；無珍寶物，萬物半傷，為大因貧也；悉傷，為虛空貧家，此以天為父，以地為母，此父母貧極，則子愁貧矣，與王治相應。


是故古者聖王治，能致萬二千物，為上富君也；善物不足三分之二，為中富之君也；不足三分之一，為下富之君也；無有珍奇善物，為下貧君也；萬物半傷，為衰家也；悉傷，為下貧人。古者聖賢乃深居幽室，而自思道德所及，貧富何須問之，坐自知之矣。”


“善哉善哉！今唯天師幸哀帝王久愁苦，不得行意，以何能致此貧富乎？”“善哉善哉！子之難問也，已入微言要矣。然，所行得失致之也。力行真道者，乃天生神助其化，故天神善物備足也；行德者，地之陽養神出，輔助其治，故半富也；行仁者，中和仁神出，助其治，故小富也。行文者，隱欺之階也，故欺神出助之，故其治小亂也；行武者，得盜賊神出助之，故其治逆於天心，而傷害善人也。道者，乃天所案行也。天者最神，故真神出助其化也；地者養，故德神出助其化也；人者仁，故仁神出助其化也；文者主相文欺，失其本根，故欺神出助之也，上下相文，其事亂也；武者以刑殺傷服人，盜賊亦以刑殺傷服人，夫以怒喜猛威服人者，盜賊也，故盜賊多出，其治兇也，盜賊多以財物為害，故其治失於財貨也。故古者上君，以道服人，大得天心，其治若神而不愁者，以真道服人也。中君以德服人，下君以仁服人，亂君以文服人，兇敗之君將以刑殺傷服人。是以古者上君，以道德仁治服人也，不以文刑殺傷服人也，所以然者，乃鄙用之也。上君子乃與天地相似，故天乃好生不傷也，故稱君稱父也；地以好養萬物，故稱良臣稱母也；人者當用心仁，而愛育似於天地，故稱仁也，此三者善也，故得共治萬物，為其師長也。夫欺刑者，不可以治，日致兇矣，不能為帝王致太平也，故當斷之也。今真人以吾書付有道德之君，力行之，令效立與天相應，而致太平，可名為富家，不疑也，可無使帝王愁苦反名為貧家也。”


“今民間時相謂為富家，何等也？”“是者，但俗人妄語耳。富之為言者，乃悉備足也。一事不具，輒為不具足也。故古者聖賢不責備於一人者，言其不能備之也，故不具責之也。今八十一域國，物各少，不備足也，不能常足也，故從他國取之也。今一家，有何等富哉？真人其好隨俗人妄言邪？”“不敢不敢。”“子既學，慎言無妄談也。夫妄談，乃亂天地之正文，不可為人法，慎之！”


“唯唯。今天師既加恩愛，乃憐帝王在位用心愁苦，不得天意，為其每具開說可以致上皇太平之路。愚生受書眾多，大眩童蒙，不知當復問何等哉，唯天明師，悉具陳列其誡。”“善哉善哉！然天法，陽數一，陰數二。故陽者奇，陰者偶，是故君少而臣多。陽者尊，陰者卑，故二陰當共事一陽，故天數一而地數二也，故當二女共事一男也。”


“何必二人共養一人乎？”“尊者之傍，不可空為一人行，一人當立坐其傍，給侍其不足。故一者，乃象天也，二者，乃象地也，人者，乃是天地之子，故當象其父母。今天下失道以來，多賤女子，而反賊殺之，令使女子少於男，故使陰氣絕，不與天地法相應。天道法，孤陽無雙，致枯，令天不時雨。女者應地，獨見賤，天下共賤其真母，共賊害殺地氣，令使地氣絕也不生，地大怒不悅，災害益多，使王治不得平。”


“何也？”“夫男者，乃天之精神也；女者，乃地之精神也。物以類相感動，王治不平，本非獨王者之過也，乃凡人失道輕事，共為非，其得過非一也，乃萬端，故使治難平乖錯也。天地之性，萬二千物，人命最重，此賊殺女，深亂王者之治，大咎在此也。”


“今天師為王者開辟太平之階路，太平之真經出，為王者但當遊而無事。今是傷女，為其致大災，當奈何之乎？”“善哉！子之問也，得天心矣。然天下所以賤惡女者，本惡過在其行。”“何謂也？願聞之，試得記於竹帛，萬萬世不敢去也。”“善哉，子今能記之，天下無復殺女者也。”“唯唯，願記之，以除帝王之災，吾所樂也，以救冤女之命。”“善哉，子已得益天D12D矣。”“何謂也？”“然，活人名為自活，殺人名為自殺。天愛子可為，已得增D12D於天，司命易子籍矣。”“不敢也，不敢也。”


“無可復讓，此乃天自然之法也。然天下所以殺女者，凡人少小之時，父母自愁苦，絕其衣食共養之。非獨人也，C738行亦皆然。至於老長巨細，各當隨其力而求衣食，故萬物尚皆去其父母而自衣食也，賢者得樂，不肖得苦。又子者年少，力日強有余，父母者日衰老，力日少不足也。夫子何男何女，智賢力有余者，尚乃當還報復其父母功恩而供養之也。故父母不當隨衣食之也。是者名為弱養強，不足筋力養有余也，名為逆政。少者還愁苦老者，無益其父母，父母故多殺之也。今但為乏衣食而殺傷之，孰若養活之者，而使各自衣食乎？真人，是誠冤絕地統，民之愚甚劇也。”


“今小生聞是，心大悲而恐㤥，知冤者誠多，當奈何哉？”“然，夫好學而不得衣食之者，其學必懈而道止也，而得衣食焉，則賢者學而不止也。當使各有所利，不當使其還反相愁窮也。”“何謂也？”“夫女者無宮，女之就夫，比若男子之就官也，當得衣食焉。女之就夫家，乃當相與並力，同心治生，乃共傳天地統，到死尚復骨肉同處。當相與並力，而因得衣食之，令使賢且樂，令使不肖者且苦，比若土地，良土其物善，天亦付歸之；薄土其物惡，天亦付歸之，不奪其材力所生長也。天地尚不奪汝功，何況人乎哉！如是，則凡人無復殺其女者也。”


“善哉善哉！一大深害除矣，帝王太平已至矣。”“真人何以知之乎？”“然，夫父母與子，極天下之厚也，不得困愁焉，不宜殺之也，毋乃殺其子，是應寇賊之氣，大逆甚無道也，故其亂帝王治最深。夫女，今得生，不見賊殺傷，故大樂到矣。”


“然，子說是也，可謂知之矣。今天下一家殺一女，天下幾億家哉？或有一家乃殺十數女者，或有妊之未生出，反就傷之者，其氣冤結上動天，奈何無道理乎？故吾誠□□重知之也。夫人各自衣食其力，則令婦人無兩心，則其意專作事，不復狐疑也。苦而無功，則令使人意常不和調。此者，乃天性自然之術也。真人慎之，無去此書，以付仁賢之君，可以除一大冤結災害也。慎吾書言，以示凡人，無肯復去女者也，是則且應天地之法也，一男者得二女也。


故天制法，陽數者奇，陰數者偶。大中古以來，人失天道意，多賊殺之，乃反使男多，而女少不足也，大反天道，令使更相承負，以為常俗。後世者劇天下惡過，甚痛無道也。夫男者乃承天統，女者承地統，今乃斷絕地統，令使不得復相傳生，其後多出，絕滅無後世，其罪何重也！此皆當相生傳類，今乃絕地統，滅人類，故天久久，絕其世類也。


又人生皆含懷天氣具乃出，頭圓，天也；足方，地也；四支，四時也；五藏，五行也；耳目口鼻七政三光也；此不可勝紀，獨聖人知之耳。


人生皆具陰陽，日月滿乃開胞而出戶，視天地當復長，共傳其先人統，助天生物也，助地養形也。今天地神信此家，故天地神統來寄生於此人，人反害之，天大咎之，而人不相禁止，故天使吾出此書，以示後世也。事已發覺，而復故為者，名為故犯天法，其罪增倍，滅世不疑。真人慎之，自勵自勵。”


“唯唯。”“子今既已發覺此事，而逃亡其書，子代人得罪坐之矣。”“不敢不敢。”“行去，各為身計。”“唯唯。”


右分別說貧富、君王行之立吉、禁人斷絕地統、以興男女、平復王政。


◎一男二女法第四十二


“真人前。今天太和平氣方至，王治且太平，人當貞邪不當貞？何以當貞？”“夫貞者，少情欲不妄為也。”“噫！真人之說，純大中古以來俗人之失也。其師內妒，反教民妄為也。”


真人曰：“何謂也？”“夫貞男乃不施，貞女乃不化也。陰陽不交，乃出絕滅無世類也。二人共斷天地之統，貪小虛偽之名，反無後世，失其實核，此天下之大害也。汝向不得父母傳生，汝於何得有汝乎？而反斷絕之，此乃天地共惡之，名為絕理大逆之人也。其應乃使天地隔絕，天不肯雨，地不肯化生，何也乎？“夫天不雨，即其貞不施也；夫地不生萬物，即其貞不化也。夫天乃不雨，地乃無所生物，天下之大兇咎也，何以為善哉？觀真人之說也，不順天地之教，令逆天道，不樂助天地生化，反欲斷絕之，子之吐口出辭，曾無負於皇天後土乎？”“無壯不及，有過。見天師說，自知罪重不也。”“為子言事，無當反天道，而以俗人之言，不順天意！陰陽所以多隔絕者，本由男女不和。男女者，乃陰陽之本也。夫治事乃失其本，安得吉哉？”


“今唯天師，當雲何乎？”“然，太皇天上平氣將到，當純法天，故令一男者當得二女，以象陰陽，陽數奇、陰數偶也，乃太和之氣到也。如大多女，則陰氣興；如大多男，則陽氣無雙無法，亦致兇，何也？人之數當與天地相應，不相應力而不及，故得兇害也。”


“夫帝王後宮，乃應土地，意雲何哉？”“今真人所言，即助吾語也。夫女，即土地之精神也，王者，天之精神也，主恐土地不得陽之精神，王氣不合也，令使土地有不化生者，故州取其一女，以通其氣也。樂其化生者，恐其施恩不及，王施不洽，故應土地而取之也，遍施焉乃天氣通，得時雨也，地得化生萬物。今太平氣至，不可貴貞人也，內獨為過甚深，使王治不和良。凡人亦不可過節度也，故使一男二女也。”“善哉善哉！”


右順天地，法合陰陽，使男女無冤者，致時雨令地化生，王治和平。


◎興善止惡法第四十三


“真人前。今太平氣臨到，欲使謹善者日益興，惡者日衰卻也。為其有傷殺人，盜賊發，為作政當雲何乎？”“何謂也？”“謂臨發所知也，如人君坐有所疑，而欲使善者大興，惡者立衰也，盜賊起，使即時得也，其為政當奈何乎？今真人宜善記之。”“今天師使之，敢不言！每言不中天師法。”“何謙？為言之。自古大聖人不責備於一人也，今子言不中，何謙乎？”“唯唯。但當賞善罰惡，令使其分明□□，即善者日興，惡者日衰矣。”“子言是也，其賞罰獨無名字邪？”“不及勤能壹言，不敢復重。今唯天師，大開示之。”


“然，子主記之，為子具言之。長吏到其發所，悉召其部裏人民，故大臣故吏使其東向坐，明經及道德人使北向坐，孝悌人使西向坐，佃家謹子使居東南角中西北向坐，惡子少年使居西南角中東北向坐，君自南向坐。”


“何必正如此坐乎？”“各從其類，乃天道順人立善也，盜賊易得。”“何謂也？”“大臣故吏投義處，此人去不仕，欲樂使以義相助也。明經道德投明處，欲使明其經道，相助察惡也。孝悌投本鄉，至孝者用心，故使歸本鄉也，孝悌者欲使常謹敬如朝時也，物生於東，樂其日進也。謹力之子投東南角者，東南長養之鄉，欲樂其修治萬物，而不懈怠也。惡子少年投西南，西南者，陽衰陰起之鄉，惡欲相巧弄，刑罰罪起焉，故猴猿便巧，處向衰之地置焉。


東向、西向、北向悉居前，不謹子與惡子居其後。有酒者賜其各一器，無酒者賜其善言者，使相助為聰明。已畢也，君坐間處，居戶內自閉也。一一而呼此眾人，以尊卑始教其各言一，各記主名也。所言所記，後當相應，後不相應者坐之。言而不相應者，大佞偽人也，後即知佞偽人處矣。言而相應者，久久乃賜之，進其人，毋即時也。”


“何乎？”“將致怨。為人君父，而使其臣子致怨，非慈父賢君也。故已畢，悉遣諸善人去，惡子少年，與吏俱逐捕，不得賊者，不得止也。真人用此書，以付上德之君，以示凡人，各知有此教，善者日興，惡者日衰矣，盜賊邪奸得矣。”


“善哉善哉！何故先示之乎？”“夫天將興雨，必先有風雲，使人知之，所以然者，欲樂其收藏也。所以先示者，樂其為善者日興，為惡者日止也。今太平氣當至，恐人為惡，亂其治，故先覺之也。為政當象天。夫天不掩人之短，太古聖人不為也，名為暗昧政，反復致兇，不得天地心意，故先示之也。”


“善哉善哉！君何故必居戶內自閉，而使言者居戶外乎哉？”“然，夫人將聞密言者，必心不自知前也。頭面相近，傍人知之，令為言者得害矣。夫為人君長，受人聰明，後使其人得害，名為中傷忠信賢良股肱，後無肯復言者也。聰明閉絕，其政亂危者矣。又君者，陽也，居陰中；臣者，陰也，處陽中也；陰陽相得者，使人悅，所言進必盡信也，此天自然之法也。真人寧知之邪？”“唯唯。”“行去，勿妄言。此致太平之書也。”“唯唯。”


右興善止惡聰明達立得盜賊忠信者得訣法。
◎守三實法第四十四


“真人前。”“唯唯。”“天下凡人行，有幾何者大急？有幾何者小急？有幾何者日益禍兇而不急乎？真人宜自精，具言之。”“唯唯。誠言心所及，不敢有可匿。”“行言之。”“凡天下之事，用者為急，不用者為不急。”


“子言是也，雖然非也。欲得其常急而不可廢者，廢之天下絕滅無人，天文並合無名字者，故為大急。今子所言，但當前小合於人意，反長候致諸禍兇所從起也。真人前，吾今所問於子，乃問其常急而不可廢置者誰也？”“今唯天師為其陳列，分別解示之。愚生自強過壹言，不中，不敢復言。”


“然，子言是也。知之乃可說，不知而強說之，會自窮矣。凡人所不及也，事無大小，不可強知也。及之無難，不及無易也。”“是故唯天師既開示淺暗不達之生，願為開辟其端首。”


“諾，聽之。天下大急有二，小急有一，其余悉不急，反厭人耳目，當前善，而長為人召禍，凡人皆得窮敗焉。”


“何謂也？”“愚哉！然天下人本生受命之時，與天地分身，抱元氣於自然，不飲不食，噓吸陰陽氣而活，不知饑渴，久久離神道遠，小小失其指意，後生者不得復知真道空虛，日流就偽，更生饑渴，不飲不食便死，是一大急也。


天地憐哀之，共為生可飲食，既飲既食，天統陰陽當見傳，不得中斷天地之統也，傳之當象天地一陰一陽，故天使其有一男一女，色相好，然後能生也。”


“何乃正使一陰一陽？”“夫陽極者能生陰，陰極者能生陽，此兩者相傳，比若寒盡反熱，熱盡反寒，自然之術也，故能長相生也，世世不絕天地統也。如男女不相得，便絕無後世。天下無人，何有夫婦父子、君臣師弟子乎？以何相生而相治哉？天地之間無牝牡，以何相傳？寂然便空，二大急也。


故陰陽者，傳天地統，使無窮極也。君臣者，治其亂。聖人師弟子，主通天教，助帝王化天下。故此飲食與男女相須，二者大急。


天道有寒熱，不自障隱，半傷殺人。故天為生萬物，可以衣之；不衣，但穴處隱同活耳，愁半傷，不盡滅死也，此名為半急也。


所謂天道大急者，乃謂絕滅死亡也，急無過此也。夫人不衣，固不能飲食，合陰陽不為其善。衣則生賢，無衣則生不肖也。故衣者，有以禦害而已，故古者聖賢，不效玄黃也。飲食、陰陽不可絕，絕之天下無人，不可治也。守此三者，足以竟其天年，傳其天統，終者復始，無有窮已。故古者聖人以此為治也，其余不急，召兇禍物者悉已去矣。”


“何謂也？”“此三者應天行。男者，天也；女者，地也；衣者，依也，天地父母所以依養人形身也。過此三者，其余奇偽之物，不必須之而活，傳類相生也，反多以致偽奸，使治不平，皇氣不得至，天道乖錯，為君子重憂。


六情所好，人人嬉之，而不自禁止，意轉樂之，因以致禍，君子失其政令，小人盜劫刺，皆由此不急之物為召之也。天下貧困愁苦，災變連起，下極欺其上，皆以此為大害。所從來者久，亦非獨今下古後世之人過也。傳相承負，失其本真實，悉就浮華，因還自愁自害，不得竟其天年也。後生多事紛紛，但以其為不急之事，以致兇事，故常趨走不得止也。


日就浮華，因而愁苦，不竟天年，復使後生趨走不止，山川為空竭，元氣斷絕，地氣衰弱，生養萬物不成，天災變改，生民稍耗，奸偽復生，不急之物為害若此。而欲悅耳目之娛，而不悟深深巨害矣。


上古所以無為而治，得道意，得天心意者，以其守本不失三急。中古小多事者，以其小多端也。下古大多憂者，以其大多端而生邪偽，更以相高上而相愁也，因生邪奸出其中也。內失其真實，離其本根，轉而相害，使人眩亂，君子雖愁心，欲樂正之，所為億萬端，不可勝理，以亂其治，真人深思此意。”“善哉善哉！”


右守三實平氣來邪偽去奸猾絕


◎三急吉兇法第四十五


“真人前。C167行之屬有幾何大急，幾何小急，幾何不急乎？”“然，各有所急，千條萬端。”“皆名為何等急？”“C167行各有所誌也，不可名字也。”“真人已愁矣昏矣。子其故為愚，何壹劇也。”“實不及。”“子尚自言不及，何言俗夫之人失計哉？其不及乎，是也。”“唯天師願為其愚暗解之。”“然，C167行俱受天地陰陽統而生，亦同有二大急、一小急耳。”


“何謂乎哉？”“C167行始受陰陽統之時，同仿佛噓吸，含自然之氣，未知食飲也，久久亦離其本遠。大道消竭，天氣不能常隨護視之，因而饑渴。天為生飲食，亦當傳陰陽統，故有雄雌，世世相生不絕。絕其食飲，與陰陽不相傳，天下無C738行之屬，此二大急者也。


其一小急者，有毛羽鱗亦活，但倮蟲亦生活。但有毛羽者，恒善可愛，禦寒暑；有鱗者，恒禦害，非必須而生也，故為小急也。其余凡行，悉禍處也。不守此三本。無故妄行，悉得死焉，此自然懸於天地法也。真人宜思其意，守此三行者，與天地中和相得；失此三而多端者，悉被兇害也。”


“善哉善哉！天師既開示，願乞問一事。”“平行。”“今布根垂枝之屬，不食不飲不衣，當奈何乎？”“噫！子學不日進，反日無知，何哉？亦有二大急、一小急。”“何謂也？”“明聽！”“唯唯。”


“萬物須雨而生，是其飲食也。須得晝夜，壹暴壹陰，晝則陽氣為暖，夜則陰氣為潤，乃得生長，居其處，是其合陰陽也。垂枝布葉，是其衣服也。其物多葉亦生，少葉亦生，是其質文也。故無時雨，則天下萬物不生也，天下無一物，則大兇也，是一大急也。不得晝夜合陰陽氣，物無以得成也，天下無成實物，則大兇，是二大急也。物疏葉亦實，數葉亦實，俱實，不必當數葉也，是其小急也。實者，是其核也。


是故古者聖人守三實，治致太平。得天心而長吉，竟天年，質而已，非必當多端玄黃也。故迷於末者當還反中，迷於中者當還反本；迷於文者當還反質，迷於質者當還反根，根者，乃與天地同其元也。故治眩亂於下古者，思反中古；中古亂者，思反上古；上古亂者，思反天地格法；天地格法疑者，思反自然之形；自然而惑者，思反上元靈氣。故古者聖賢飲食氣而治者，深居幽室思道，念得失之象，不敢離天法誅分之間也。居清靜處，已得其意，其治立平，與天地相似哉！真人深惟思吾道言，豈知之邪？”“善哉善哉！”


“行，子已覺矣。而象吾書以治亂者，立可試，不移時也。無匿此文，使凡人當自知質文所失處，深念其意，宜還反三真，無自愁苦以邪偽也。真人慎之！”“唯唯。”


右解萬物守本，得三急而吉，失三急而有害。


◎事死不得過生法第四十六


“真人前。”“唯唯。”“孝子事親，親終，然後復事之，當與生時等邪？不也？”“事之當過其生時也。”“何也哉？”“人由親而生，得長巨焉，見親死去，乃無復還期，其心不能須臾忘。生時日相見，受教敕，出入有可反報；到死不復得相睹，訾念其悒悒，故事之當過其生時也。”“真人言是也。固大已失天道真實，遠復遠矣。今真人說尚如此，俗人冥冥是也，失天法明矣。”


“何謂也？唯天師。”“然，人生象天，屬天也；人死象地，屬地也。天，父也；地，母也，事母不得過父。生人，陽也；死人，陰也，事陰不得過陽。陽，君也；陰，臣也，事臣不得過君。事陰反過陽，則致逆氣，事小過則致小逆，大過則致大逆，名為逆氣，名為逆政。其害使陰氣勝陽，下欺其上，鬼神邪物大興，共乘人道，多晝行不避人也。今使疾病不得絕，列鬼行不止也，其大咎在此。子知之邪？子知之耶？”


“愚生大不及，有過不也。今見天師已言，乃惻然大覺。師幸原其勉勉慎事，開示其不達，今是過小微，何故乃致此乎哉？”“事陰過陽，事下過上，此過之大者也。極於此何等，乃言微乎？真人復重不及矣。又生人，乃陽也。鬼神，乃陰也。生人屬晝，死人屬夜，子欲知其大深放此。若晝大興長，則致夜短，夜興長，則致晝短，陽興則勝其陰，陰伏不敢妄見，則鬼神藏矣。陰興則勝其陽，陽伏，故鬼神得晝見也。”夫生人，與日俱也；奸鬼物，與星俱也。日者陽也，星者陰也，是故日見則星逃，星見則日入。故陰勝則鬼物共為害甚深，不可名字也，乃名為興陰反衰陽也，使治失政反，傷生人。此其為過甚重，子深計之。”“唯唯。”


真人復問神人：“孝子事親，親終後復事之，當與生時等邪？復有異乎？事之復過於生時，復不及也。人由親而生，得長大，見親終去，復無還期，不得受其教敕，出入有可反報，念念想象，不能已矣，欲事之過生，殆其可乎？”


神人言：“子之言，但世俗人孝之言耳，非大道意也。人生象天屬天，人卒象地屬地。天，父也。地，母也。事母不得過父。生，陽也。卒，陰也。事陰不得過陽。陽，君道也。陰，臣道也。事臣不得過於君。事陰過陽，即致陰陽氣逆而生災；事小過大，即致政逆而禍大。陰氣勝陽，下欺上，鬼神邪物大興，而晝行人道，疾疫不絕。而陽氣不通，君道衰，臣道強盛。是以古之有道帝王，興陽為至，降陰為事。


夫日，陽也。夜，陰也。日長即夜短，夜長即日短，日盛即生人盛，夜盛即鬼神盛。夫人以日俱，鬼以星俱。日，陽也。星，陰也。故日見即星逃，星見即日入。故陰勝即鬼神為害，與陰所致，為害如此也。”


“故天道制法也，陰職常當弱於陽，比若臣當弱於其君也，乃後臣事君順之；子弱於其父母，乃子事父母致孝也。如強不可動移者，為害甚深劇。故孝子雖恩愛，不能忘其親者，事之不得過生時也。真人亦寧曉不耶？”“唯唯。”“慎之慎之！凡事不可但恣意而妄為也。”“唯唯。”


“子欲事死過於生，乃得過於天，是何乎？乃為不敬其陽，反敬其陰，名為背上向下，故有過於天也。”“愚生大負，唯天師原之耳。不也。”“但自詳計之，言事皆當應法。”


“唯唯。天師開示之，願悉聞其不得過其生時意。”“其葬送，其衣物，所賫持治喪，不當過生時。皆為逆政，尚為死者得謫也。送死不應本地。下簿考問之失實。反為詐偽行，故得謫又深。敬其興兇事大過，反生兇殃，屍鬼大興行，病害人，為怪變紛紛。”


“以何明之耶？”“善哉！子難也。以上古聖人治喪，心至而已，不敢大興之也。夫死喪者，天下大兇惡之事也，興兇事者為害，故但心至而已。其飲食象生時不負焉，故其時人多吉而無病也，皆得竟其天年。


中古送死治喪，小失法度，不能專其心至而已，失其意，反小敬之，流就浮華，以厭生人，心財半至其死者耳。死人鬼半來食，治喪微違實，興其祭祀，即時致邪不知何鬼神物來共食其祭，因留止祟人，故人小小多病也。


下古復承負中古小失，增劇大失之，不心至其親而已，反欲大厭生人，為觀古者作榮，行失法，反合為偽，不能感動天，致其死者鬼不得常來食也。反多張興其祭祀，以過法度，陰興反傷衰其陽，不知何鬼神物悉來集食，因反放縱，行為害，賊殺人，不止共殺一人者。見興事不見罪責，何故不力為之乎？是故邪氣日多，還攻害其主也，習得食隨生人行不置也。


陰強陽弱，厭生人，臣下欺上，子欺父，王治為其不平，而民不覺悟，故邪日甚劇，不復拘制也。是故古者聖賢，事死不敢過生，乃睹禁明也。真人亦豈已解耶？”“可㤥哉！可㤥哉！向天師不示，愚生心無由得知此也。”


“真人前，子與吾合心，必天使子主問事，不可自易也，是以吾悉告子也。所以然者，今良平氣且臨至，凡事當順，一氣逆，轉不至。”“何謂也？”“夫天道，當興陽也而衰陰，則致順，令反興陰而厭衰陽，故為逆也。反為敬兇事，致兇氣，令使治亂失其政位，此非小過也。


上古之人理喪，但心至而已，送終不過生時，人心純樸，少疾病。中古理漸失法度，流就浮華，竭資財為送終之具，而盛於祭祀，而鬼神益盛，民多疾疫，鬼物為祟不可止。下古更熾祀他鬼而興陰，事鬼神而害生民，臣秉君權，女子專家，兵革暴起，奸邪成黨，諂諛日興，政令日廢，君道不行，此皆興陰過陽，天道所惡，致此災咎，可不慎哉？


真人無匿此書，出之，使凡人自知得失之處。夫治不調，非獨天地人君之過也，咎在百姓人人自有過，更相承負，相益為多，皆悉坐不守實所致也，以離去其實，遠本反就偽行，而不自知。”


“何謂乎？”“生者，其本也；死者，其偽也。”“何故名為偽乎？”“實不見睹其人可欲，而生人為作知，妄圖畫形容，過其生時也。守虛不實核事，夫人死，魂神以歸天，骨肉以付地腐塗。精神者可不思而致，尚可得而食之。骨肉者無復存也，付歸於地。地者，人之真母，人生於天地之間，其本與生時異事，不知其所職者何等也，故孝子事之宜以本，乃後得其實也。生時所不樂，皆不可見於死者，故不得過生，必為怪變甚深。真人曉不？慎之慎之！”“唯唯，善哉善哉！實已出矣。”“子可謂知之矣。行去！”“唯唯。”


右事生到終本末當相應訣
◎試文書大信法第四十七


“大頑頓曰益暗昧之生再拜，今更有疑，乞問天師上皇神人。”“所問何等事也？”“請問此書文，其凡大要，都為何等事生，為何職出哉？”“善哉善哉！子之問事，可謂已得皇天之心矣。此其大要，之為解天地開辟以來，帝王人民承負生，為此事出也。”


“今乃為此事出，何反皆先道養性乎哉？”“然，真人自若真真愚昧，蒙蔽不解。向者見子陳辭，以為引謙，反真真冥冥昧昧，何哉？諾，真人更明開耳聽。然凡人所以有過責者，皆由不能善自養，悉失其綱紀，故有承負之責也。比若父母失至道德，有過於鄰裏，後生其子孫反為鄰裏所害，是即明承負之責也。今先王為治，不得天地心意，非一人共亂天也。天大怒不悅喜，故病災萬端，後在位者復承負之，是不究乎哉！故此書直為是出也。


是故古者大賢人，本皆知自養之道，故得治意，少承負之失也。其後世學人之師，皆多絕匿其真要道之文，以浮華傳學，違失天道之要意，令後世日浮淺，不能善自養自愛。為此積久，因離道遠，謂天下無自安全之術，更生忽事反鬥祿，故生承負之災。子解意，豈知之耶？”


“善哉善哉！見天師言，昭若開雲見日無異也。”“行，子可謂已得道意矣。”“愚生蒙恩，已大解，今問無足時，唯天師丁寧重戒之。”“然，夫人能深自養，乃能養人。夫人能深自愛，乃能愛人。有身且自忽，不能自養，安能厚養人乎哉？有身且不能自愛重而全形，謹守先人之祖統，安能愛人全人？愚哉！子寧深解不耶？”“唯唯，善哉善哉！”


“行，子以為吾書不可信也。試取上古、人所案行、得天心而長吉者書文，復取中古、人所案行、得天心者書策文，復取下古、人所思務行、得天意而長自全者文書，宜皆上下流視考之，必與重規合矩無殊也，乃子蒙且大解，乃後且大信吾書言也。


今天疾人後生者日益輕易，鬥命試才，下愚乃言天無知，道天不效也。夫地尚不欺人，種禾得禾，種麥得麥，其用功力多者，其稼善，何況天哉！今故天積怨下愚無知者，更相教輕事，為愚後生者日益劇，故生災異變怪，非一也。是天與人君獨深厚，比若父子之恩則相教。愚者見是，不以時報其君，反復蔽匿，斷絕天路，天復益忿忿，後復承負之，增劇不可移，帝王雖有萬人之善，猶復無故被其害也，故使為善者不明，若無益也。令使下愚言天無知，固有以乎哉！”


“今見天師言，心解與更生無異也，善哉善哉！弟子雖多愁天師，冒死問事，始若有過，已問得解，意大喜，不悔之也。”“夫無知而不問，無由得通達。子言是其意也。行，書多悉備，頭足腹背，表裏悉具，自與眾賢共案之，勿復問。”“唯唯。”


右問天師文書眾多從上到下所為出斷訣


◎五事解承負法第四十八


蔽暗弟子再拜言：“夫大賢見師說一面，知四面之說；小賢見師說一負，知四負之說，故易為說也。其愚暗蔽頓之人，不事見為說之，猶復心懷疑，故敢具問天師。師既為皇天解承負之仇，為後土解承負之殃，為帝王解承負之厄，為百姓解承負之過，為萬二千物解承負之責。”又言：“下愚弟子乃為天問事，不敢不冒過悉道之，願具聞其意何等也。”“平言。”


“今帝王人民有承負，凡事亦皆自有承負耶？”“善哉！子為天問事，誠詳且謹。”“今每與天師對會，常言弟子乃為天問疑事，故敢不詳也。”“善哉！子有謹良之意，且可屬事。行，今子樂欲令吾悉具說之耶？不惜難之也，但恐太文，難為才用。具說天下承負，乃千萬字尚少也，難勝，既為子舉其凡綱，令使眾賢可共意，而盡得其意，與券書無異也。”“唯天師語。”“明開兩耳，安坐定心聽。”“唯唯。”


“然，天地生凡物，無德而傷之，天下雲亂，家貧不足，老弱饑寒，縣官無收，倉庫更空。此過乃本在地傷物，而人反承負之。一大凡事解，未復更明聽。


今一師說，教十弟子，其師說邪不實，十弟子復行，各為十人說，已百人偽說矣；百人復行，各為十人說，已千人邪說矣；千人各教十人，萬人邪說矣；萬人四面俱言，天下邪說，又言者大眾，多傳相征，不可反也，因以為常說。此本由一人失說實，乃反都使此凡人失說實核，以亂天正文，因而移風易俗，天下以為大病，而不能相禁止，其後者劇，此即承負之厄也，非後人之過明矣。後世不知其所由來者遠，反以責時人，故重相冤也，復為結氣不除，日益劇甚，故凡二事解，真人復更明聽。令一人為大欺於都市中，四面行於市中，大言地且陷，成涵水，垂泣且言。一市中人歸道之，萬家知之，老弱大小四面行言。天下俱得知之，乃使天下欺，後者增益之，其遠者尤劇。是本由一人言，是即承負空虛言之責也。後人何過乎？反以過時人。三事解，然真人復更明聽。


夫南山有大木，廣縱覆地數百步，其本莖一也，上有無訾之枝葉實，其下根不堅持地，而為大風雨所傷，其上億億枝葉實悉傷死亡，此即萬物草木之承負大過也。其過在本不在末，而反罪未，曾不冤結耶？今是末無過，無故被流災得死亡，夫承負之責如此矣，寧可罪後生耶？四事解，然責人復更明聽。


南山有毒氣，其山不善閉藏，春南風與風氣俱行，乃蔽日月，天下彼其咎，傷死者積眾多。此本獨南山發泄氣，何故反使天下人承負得病死焉。時人反言猶惡，故天則殺汝。以過其人，曾不冤乎哉？此人無過，反承負得此災，魂神自冤，生人復就過責之，其氣冤結上動天。其咎本在山有惡氣風，持來承負之責如此矣。五事解，然真人復更危坐，詳聽吾言。本道常正，不邪偽欺人。人但座先人君王人師父教化小小失正，失正言，失自養之正道，遂相效學，後生者日益劇，其故為此。積久傳相教，俱不得其實，天下悉邪，不能相禁止。故災變萬種興起，不可勝紀，此所由來者積久復久。愚人無知，反以過時君，以責時人，曾不重被冤結耶？天下悉邪，不能自知，帝王一人，雖有萬人之德，獨能如是何？然今人行，豈有解耶？若食盡欲得之，而病人獨不能食，乃到於死亡，豈有解耶？今交陰陽，相得盡樂，有子孫祭神求吉，而自若不能生子，豈有解耶？夫人生盡樂好善而巨壯，而固反不肖且惡，豈有解哉？此盡承負之大效也。反以責時人，故不能平其治也。時人傳受邪偽久，安能卒自改正乎哉？遂從是常冤，因為是連久，天憐之。故上皇道應元氣而下也，子勿怪之也。”


“以何為初？以思守一。何也？一者，數之始也；一者，生之道也；一者，元氣所起也；一者，天之綱紀也。故使守思一，從上更下也。夫萬物凡事過於大，末不反本者，殊迷不解，故更反本也。”


欲解承負之責，莫如守一。守一久，天將憐之。一者，天之紀綱，萬物之本也。思其本，流及其末。


是以古者聖人，將有可為作，皆仰占天文，俯視地理，明其反本之明效也。真人解未？”“唯唯。”“今訾子悒悒，已舉承負端首，天下之事相承負皆如此。豈知之耶？”“唯唯。今天師都舉端首，愚生心結已解。”“行，語真人一大要言，上古得道，能平其治者，但工自養，守其本也。中古小失之者，但小忽自養，失其本。下古計不詳，輕其身，謂可再得，故大失之而亂其治。雖然，非下古人過也，由承負之厄會也。行文已復重，吾不復言，百言百同，無益也。可毋增書為文，今天辭已通囑於真人。”“唯唯。”“行，歸思其要，以付有德君，書要為解承負出。”“唯唯。”


右問凡事承負結氣訣
◎師策文第四十九


師曰：“吾字十一明為止，丙午丁巳為祖始。四口治事萬物理，子巾用角治其右，潛龍勿用坎為紀。人得見之壽長久，居天地間活而已，治百萬人仙可待，善治病者勿欺紿，樂莫樂乎長安市，使人壽若西王母，比若四時周反始，九十字策傳方士。”
◎解師策書訣第五十


真人稽首再拜：“唯唯。請問一疑事解。”“平言，何等也？”“天師前所與愚昧不達之生策書，凡九十字。謹歸思於幽室，閑處連日時，質性頑頓，晝夜念之，不敢懈怠，精極心竭，周遍不得其意；今唯天師幸哀不達之生，願為其具解說之，使可萬萬世貫結而不忘。”“善哉，子之難問乎，可謂天人也。諾，真人詳聆聽，為子悉解其要意。”


真人請問神人：“前所賜不達之生策書九十字，未知趨向，義理所歸，願為一一解，以遺後世，貫結而不忘。”神人言：“為子直解之。”


師曰：“吾字十一明為止：師者，正謂皇天神人師也；曰者，辭也，吾乃上辭於天，親見遣，而下為帝王萬民具陳，解億萬世諸承負之謫也；吾者，我也，我者，即天所急使神人也。今天以是承負之災四流，始有本根，後治者悉皆隨之失其政，無從得中斷止之，更相賊傷，為害甚深，今天以為重憂；字者，言吾今陳列天書累積之字也。十者，書與天真誠信洞相應，十十不誤，無一欺者也，得而眾賢，各自深計，其先人皆有承負也，誦之不止，承負之厄小大，悉且已除矣。一者，其道要正當以守一始起也，守一不置，其人日明乎，大迷解矣。


明為止，止者，足也，夫足者為行生，行此道者，但有日益昭昭，不復愚暗冥冥也。十一者，士也。明為止者，赤也，言赤氣得此，當復更盛，王大明也。止者，萬物之足也，萬物始萌，直布根，以本足生也。行此道，其法乃更本元氣，得天地心，第一最善，故稱上皇之道也。丙午丁巳為祖始：丙午丁巳，火也，赤也；丙午者，純陽也，丁巳者，純陰也；陰陽主和，凡事言陰陽氣，當復和合天下而興之也。為者，為利帝王，除兇害出也。祖者，先也，象三皇德也。始者，反本初也，故行是道，當得反上皇也。


四口治事萬物理：四而得口者，言也，能日習言吾書者，即得天正經字也，令得其至意，乃上與天心合，使萬物各得其所，而不復亂，故言萬物理也。


子巾用角治其右者：誦字也，言誦讀此書而不止，凡事悉且一旦而正，上得天意，歡然而常喜，無復留倍也。


潛龍勿用坎為紀：潛龍者，天氣還復初九，甲子歲也，冬至之日也，天地正始起於是也；龍者，乃東方少陽，木之精神也，故天道因木而出，以興火行；夫物將盛者，必當開通其門戶也。真人到期月滿，出此書，宜投之開明之地。開者，辟也，通也，達也，開其南，更調暢陽氣，消去其承負之厄會也。潛者，藏也，道已往到，反隱藏也。勿者，敢也，未也，先見文者，未知行也。用者，治也，事也，今天當用此書除災害也，玄甲歲出之。其時君未能深原書意，得能用之也。故言勿用者，見天文未敢專信而即效案用之也。信用之者，事立效見響應，是其明證也，乃與天合，故響應也。坎為紀者，子稱坎；甲，天也，綱也，陽也；坎者，子也，水也，陰也，紀也；故天與地常合，其綱紀於玄甲子初出，此可為有德上君治綱紀也，故言坎為紀也。乃謂上皇天書，下為德君出真經，書以繩斷邪，以玄甲為微初也。凡物生者，皆以甲為首，子為本，故以上甲子序出之也。


人得見之壽長久：人者，正謂帝王一人也，上德易覺知行道書之人也。據瑞應文，不疑天道也，深得其意，則壽矣。壽者，竟其天年也；長者，得無窮也；久者，久存也。


居天地間活而已：居者，處也，處天地間活而已者，當學真道也，浮華之文不能久活人也，諸承負之厄會，咎皆在無實核之道故也，今天斷去之也。


治百萬人仙可待：治者，正也，天以此書正眾賢之心，各自治病，守真去邪。仙可待者，言天下聞之，真道翕然悉出，往輔佐有德之君。治真道者，活人法也，故言仙可待也。


善治病者勿欺殆：凡人悉愚，不為身計，皆以邪偽之文，無故自欺殆，冤哉！反得天重謫，而生承負之大責，故天使其棄浮華文，各守真實，保其一旦夕力行之，令人人各有益其身，無肯復自欺殆者也。


樂乎長安市：樂者，莫樂於天上皇太平氣至也。乎者，嗟嘆其德，大優無雙也。長者，行此道者，其德善長，無窮已也。安者，不復危亡也。得行此道者，承負天地之謫悉去，乃長安曠曠恢恢，無復憂也。市者，天下所以共致聚人處也，行此書者，言國民大興雲雲，比若都市中人也。


使人壽若西王母：使人者，使帝王有天德好行正文之人也。若者，順也，能大順行吾書，即天道也，得之者大吉，無有咎也。西者，人人棲存真道於胸心也。王者，謂帝王得案行天道者，大興而王也，其治善，乃無上也。母者，老壽之證也，神之長也。


比若四時周反始：比者，比也，比若四時傳相生、傳相成，不復相賊傷也，其治無有刑也。


九十字策傳方士：九者，究也，竟也，得行此者，德乃究洽天地陰陽萬物之心也。十者，十十相應，無為文也。字者，言天文上下字，周流遍道足也。傳者，信也，故為作委字符信以傳之也。方者，大方正也，持此道急往付歸有道德之君，可以消去承負之兇，其治即方且大正也。士者，有可克誌一介之人也，一介之人者，端心可教化屬事，使往通此道也。吾策之說，將可睹矣，真人豈曉解未乎？”


“唯唯，善哉善哉！見天師言，大樂已至矣。”“子可謂已知之矣。”“愚生每有所問，自知積愁天師，向不問，何從得知之？”“然，子言是也，賢聖有疑，皆問之，故賢聖悉有師也。不可茍空強說也，夫強說適可一言，不能再轉也。”“唯唯，是以愚生不敢強說也。”“子言是也，大儒謙，亦不失之也。”“今天師事事假其路，為剝解凡疑，遂得前問所不及。今欲有可乞問，甚不謙，不知當言邪？不邪？”“疑者平言，勿諱。”“唯唯。古今賢聖皆有師，今天師，道滿溢復當師誰乎？”“善哉善哉！子之問也，可謂睹微意矣。然吾始學之時，同問於師，非一人也，久久道成德就，乃得上與天合意，乃後知天所欲言，天使太陽之精神來告吾，使吾語，故吾者乃以天為師。雖喻真人，向天不欲言，吾不敢妄出此說，天必誅吾，真人亦知此誠重耶？子誡慎之！”


“唯唯。愚生問疑於天師，無不解者，心喜常不能自禁言，願復乞問一事。”“行道之。”“唯唯。今天師比為暗蒙淺生具說承負說，不知承與負，同邪？異邪？”“然，承者為前，負者為後。承者，乃謂先人本承天心而行，小小失之，不自知，用日積久，相聚為多，今後生人反無辜蒙其過謫，連傳被其災，故前為承，後為負也，負者，流災亦不由一人之治，比連不平，前後更相負，故名之為負。負者，乃先人負於後生者也；病更相承負也，言災害未當能善絕也，絕者復起，吾敬受此書於天，此道能都絕之也，故為誠重貴而無平也。真人知之邪？”“唯唯，可忄亥哉！可忄亥哉！”“行去，勿復問。”“唯唯。”


右解師策書九十字訣


◎真券訣第五十一


“真人前。凡天下事何者是也，何者非也？”“試而即應，事有成功，其有結疾病者解除，悉是也；試其事而不應，行之無成功，其有結疾者不解除，悉非，非一人也。”“善哉！子之言真是也。言雖少，斯可解億萬事，吾無以加子之言也。夫欲效是非，悉皆案此為法，可勿懷狐疑，此即召信之符也。”


“何謂也？”“夫凡事信不信，何須必當考問之也。古者聖賢，但觀人所行證驗也，知之矣，明於日月。子說積善，不可變易也。欲知吾書，悉取信效於是。真人知邪？”“唯唯。”“行去，名此為真券，慎勿遺，無投於下方，以為訣策書章。”


右召信符效書證真券
◎努力為善法第五十二


“真人前，天下之人凡有幾窮乎？”“何謂也？”“謂平平無變，人有幾迫窮乎？”“所窮眾多。”“其所窮，獨無有名字邪？”“不可名字也。”“子未知也。天下之人有四窮。”


“何謂也？”“謂子本得生於父母也，既生，年少之時，思其父母不能去，是一窮也。適長，巨大自勝，女欲嫁，男欲娶，不能勝其情欲，因相愛不能相離，是二窮也。既相愛，即生子，夫婦老長，顏色適不可愛，其子少可愛，又當見養，是三窮也。其子適巨，可毋養身，便自老長不能行，是四窮也。


四窮之後，能得明師，思慮守道尚可。高才有天命者或得度，其次或得壽，其次可得須臾樂其身，魂魄居地下，為其復見樂。”


“何謂也？”“地下得新死之人，悉問其生時所作為，所更，以是生時可為，定名籍，因其事而責之。故事不可不豫防，安危皆其身自得之也。真人慎之，見此誡耶？”“唯唯。天師乃敕以不見之言。”“然，所以敕教子者，見子常有善意，恐真人懈倦，故明示敕之耳。”“唯唯。”


“真人今學，以何自期乎？”“以年窮盡為期。”“善哉子誌，可謂得道意矣。然凡人行，皆以壽盡為期，顧有善惡盡耳。”


“何謂也？願聞之。”“然，守善學，遊樂而盡者，為樂遊鬼，法復不見愁苦，其自愁苦而盡者為愁苦鬼，惡而盡者為惡鬼也。此皆露見之事，凡人可知也，而人不肯為善，樂其魂神，其過誠重。”


“何謂也？”“人生乃受天地正氣，四時五行，來合為人。此先人之統體也。此身體，或居天地四時五行。先人之身，常樂善無憂，反復傳生，後世不肖，反久苦天地四時五行之身，令使更自冤死，尚愁其魂魄。是故愚士不深計，不足久居也，故令欲使其疾死亡，於其死不復恨之也。精神但自冤憐，無故得愁恚於此下士。是故古者大賢聖，深計遠慮知如此，故學而不止也。


其為人君者，樂思太平，得天之心，其功倍也，魂神得常遊樂，與天善氣合。其不能平其治者，治不合天心，不得天意，為無功於天上，已到終，其魂神獨見責於地下，與惡氣合處。是故太古上聖之君，乃知此，故努力也。愚人不深計，故生亦有謫於天，死亦有謫於地。”


“可駭哉！弟子愚暗，不欲聞也。”“善哉！子既來學，不欲聞此，即且努力為善矣。”“唯唯。天師處地，使得知天命，受教敕深厚，以何得免於此哉？”“善乎！子但急傳吾書道，使天下人得行之，俱思其身，定精念，合於大道，且自知過失所從來也，即承負之責除矣。天地大喜，年復得反上古而倍矣。”“善哉善哉！”


“行，辭小竟，真人努力勉之，異日復來。”“唯唯。”“得書詳思上下，學而不精，名為惚恍。求事不得無形象，思念不致精神，無從得往。”“善哉善哉！”


右天師誡人生時不努力卒死尚為魂神得承負之謫


◎分解本末法第五十三


“真人前，子既來學，當廣知道意，少者可案行耶？多者可案行耶？”“然，備足眾多者，可案行也。”“噫！子內未廣知道要意也。今天，一也，反行地二。其意何也？今地，二也，反行人三，何也？”“愚生願聞其相行意”。


“然，夫地為天使，人為地使，故天悅喜，則使今年地上萬物大善。天不喜悅，地雖欲養也，使其物惡。地善，則居地上者人民好善，此其相使明效也。故治亂者，由太多端，不得天之心，當還反其本根。


夫人言太多，而不見是者，當還反其本要也，乃其言事可立也。故一言而成者，其本文也；再轉言而止者，乃成章句也；故三言而止，反成解難也，將遠真，故有解難也；四言而止，反成文辭也；五言而止，反成偽也；六言而止，反成欺也；七言而止，反成破也；八言而止，反成離散遠道，遠復遠也；九言而止，反成大亂也；十言而止，反成滅毀也，故經至十而改，更相傳而敗毀也。


夫凡事毀者，當反本。故反守一以為元初。是故天數起於一，十而終也，是天道自然之性也。是故古者聖人問事，初一卜占者，其吉兇是也，守其本也，乃天神下告之也；再卜占者，地神出告之也；三卜占者，人神出告之也；過此而下者，皆欺人不可占，故卦數則不中也，人辭文多則不珍。”


“善哉善哉！今緣天師常哀憐其不及，願復更乞一言。”“平行。”“數何故止十而終？”“善哉！子深執知，問此事法。然，天數乃起於一，終於十，何也？天，初一也，下與地相得為二，陰陽具而共生萬物。始萌於北，元氣起於子，轉而東北，布根於角，轉在東方，生出達，轉在東南，而悉生枝葉，轉在南方，而茂盛，轉在西南，而向盛，轉在西方，而成熟，轉在西北，而終。


物終，當更反始，故為亥，二人共抱一為三皇初，是故亥者，核也，乃始凝核也，故水始凝於十月也。壬者，任也，已任必滋日益巨，故子者，滋也，三而得陰陽中和氣，都具成而更反初起，故反本，名為甲子。


夫天道生物，當周流俱具，睹天地四時五行之氣，乃而成也，一氣不足，即輒有不足也，故本之於天地，周流八方也，凡數適十也。真人寧解知之不乎？”


“唯唯，善哉善哉！誠受厚恩。”“子勿謝也。”“何乎？”“夫師弟子功大重。比若父母生子，不可謝而解也。”


“何謂也？”“父母未生子之時，愚者或但投其施於野，便著土而生草木，亦不自知當為人也。洞洞之施，亦安能言哉？遂成草木。及乃得陰陽相合，生得成人，何於成草木乎哉？


夫人既得生，自易不事善師，反事惡下愚之師，乃教人以惡，學入邪中，或使人死滅，身尚有余罪過，並盡其家也。人或生而不知學問，遂成愚人。夫無知之人，但獨愁苦而死，尚有過於地下，魂魄見事不得遊樂，身死尚不得成善鬼。


今善師學人也，乃使下愚賤之人成善人，善善而不止，更賢；賢而不止，乃得次聖；聖而不止，乃得深知真道；守道而不止，乃得仙不死；仙而不止，乃得成真；真而不止，乃得成神；神而不止，乃得與天比其德；天比不止，乃得與元氣比其德。


元氣乃包裹天地八方，莫不受其氣而生，德乃復覆蓋天地八方，精神乃從天地飲食，天下莫不共祭食之，尚常恐懈，不能致之也。是至善師生善弟子之功也，寧可謝不乎？”


“可駭哉！愚生觸忌諱，過言耳。”“何謙不置？真人也。行，覺子使知可謝不耳。”“唯唯。”


右分解本末終始數父子師弟子功要文


◎樂生得天心法第五十四


“真人前，凡人之行，君王之治，何者最善哉？”“廣哀不傷，如天之行最善。”“子言可謂得道意矣，然治莫大於象天也，雖然，當有次第也。”“何謂也？愚生勤能一言，不復再言也，唯天師陳之耳。”


“然，凡人之行，君王之治也，人最善者，莫若常欲樂生，汲汲若渴，乃後可也。其次莫若善於樂成，常悒悒欲成之，比若自憂身，乃可也。其次莫若善於仁施與，見人貧乏，為其愁心，比若自憂饑寒，乃可也。其次莫若善為設法，不欲樂害，但懼而置之，乃可也。其次人有過，莫善於治而不陷於罪，乃可也。其次人既陷罪也，心不欲深害之，乃可也。其次人有過觸死，事不可奈何，能不使及其家與比伍，乃可也。其次罪過及家、比伍也，願指有罪者，慎毋盡滅煞人種類，乃可也。


夫人者，乃天地之神統也。滅者，名為斷絕天地神統，有可傷敗於天地之體，其為害甚深，後亦天滅煞人世類也。為人先生祖父母，不容易也，當為後生者計，可毋使子孫有承負之厄。是以聖人治，常思太平，令刑格而不用也。所以然者，乃為後生計也。今真人見此微言耶？”“唯唯。”


問：“帝王諸侯之為治，何者最善哉？”曰：“廣哀不傷，如天之行最善。”“夫治，莫若大象天也，雖然，當有次第。”“何謂也？”“夫人最善莫如樂生，急急若渴，乃後可也。其次樂成他人善，如己之善。其次莫若人施，見人貧乏，謂其愁心，比若憂饑寒，乃可也。其次莫若設法，但懼而置之可也。其次人有大罪，莫若於治，不陷於罪過，乃可也。其次人有過觸犯，事不可奈何，能不使及其家與比伍，乃可也。其次罪及比伍，願指有罪者，慎無絕嗣也。人者，天地神明之統，傷敗天地之體，其為禍深矣。無為子孫承負之厄，常思太平，以消刑格也。”


“真人前。”“唯唯。”“真人真人，不及說乎？但引謙耶？一言之！”“然吾統乃系於地，命屬昆侖。今天師命乃在天，北極紫宮，今地當虛空，謹受天之施，為弟子當順承，象地虛心，敬受天師之教，然後至道要言，可得□□□□□□□。無有師弟子之義，但名為交□□□□□□其才，是名為亂學不純也。□□□□□□□□敕教，使道不明，一是一非，其說不可傳於為帝王法，故不敢有言不也。”


“何謙！吾願與真人共集議之為善，亦無傷於說也。□□□□也。何乎？”“生有先後，知有多少，行有尊卑，居有高下。今吾可說，不若天師所雲也。小人之言，不若耆老之睹道，端首之明也。天師既過覺愚不及之生，使得開通，知善惡難之，何一卒致也，願毋中棄，但為皇天後土。”“然，今既為天語，不與子讓也。但些子悒悒常不言，故問之耳。”“不敢悒悒也，今見天師說，積喜且駭。”“何也？”“喜者，喜得逢見師也；駭者，恐頑頓學不遍而師去也。今欲問汲汲，常若大渴欲得飲。”“何乎？”“願得天師道傳弟子，付歸有德之君能用者。今陰陽各得其所，天下諸承負之大病，莫不悉愈者也。”“善哉！子之言也。詳案吾文，道將畢矣。次其上下，明於日月，自轉相使。今日思行之，凡病且自都除愈，莫不解甚，皆稱嘆喜。”“唯唯。”


右治所先後復天心訣師弟子讓說
◎件古文名書訣第五十五


“日益愚暗曚不闿生謹再拜，請問一事。”“平言。”真人乃曰：“自新力學不懈，為天問事。”“吾職當主授真人義，無敢有所惜也，疾言之。”“唯唯。今小之道書，以為天經也；拘校上古、中古、下古聖人之辭，以為聖經也；拘校上古、中古、下古大德之辭，以為德經也；拘校上古、中古、下古賢明之辭，以為賢經也。今念天師言，不能深知其拘校之意，願天師闿示其門戶，所當先後，令使德君得之，以為嚴教也；敕眾賢，令使各得生校善意於其中也。”


“然，精哉真人問事，常當若此矣，善哉善哉！諾，吾將具言之真人自隨而記之，慎毋失吾辭也。吾乃為天地談，為上德君制作，可以除天地開辟以來承負之厄會，義不敢妄語，必得怨於皇天後土，又且負於上賢明道德之君，其為罪責深大也，真人知之耶？”“唯唯。”


“然，所言拘校上古、中古、下古道書者，假令眾賢共讀視古今諸道文也，如卷得一善字，如得一善訣事，便記書出之，一卷得一善，十卷得十善，百卷得百善，千卷得千善，萬卷得萬善，億卷得億善，善字善訣事，卷得十善也，此十億善字；如卷得百善也，此百億善字矣。書而記之，聚於一間處，眾賢共視古今文章，竟都錄出之，以類聚之，各從其家，去中復重，因次其要文字而編之，即已究竟，深知古今天地人萬物之精意矣。因以為文，成天經矣。子知之乎？”“善哉善哉！”


“子已知之矣。拘校上古、中古、下古聖經中善字訣事，卷得一善也，十卷得十，百卷得百，千卷得千，萬卷得萬，億卷得億；如卷得十善字也，已得十億矣；卷得百善字也，已百億矣。賢明共記書，聚一間善處，已都合校之，以類相從，使賢明共安而次之，去其復重，即成聖經矣。真人知之乎？”“唯唯。”


“子已知之矣。拘校上古、中古、下古之賢明辭，其中大善者卷記一，十卷得十，百卷得百，千卷得千，萬卷得萬，億卷得億；卷得十，十億矣；卷得百，百億矣。已畢竟，復以類次之，使相從，賢明共安之，去其復重，編而置之，即成賢經矣。真人知之耶？”“唯唯。”


“子已知之矣。如都拘校道文經書及眾賢書文、及眾人口中善辭訣事，盡記善者，都合聚之，致一間處，都畢竟，乃與眾賢明大德共訣之，以類更相微明，去其復重，次其辭文而記置之，是名為得天地書文及人情辭，究竟畢定，其善訣事無有遺失，若絲發之間。此道道者，名為洞極天地陰陽之經，萬萬世不可復易也。”“善哉善哉！”


“行諸！真人可謂已覺矣。”“愚生不及，今願復問一疑。”“行言。”“今天地開辟以來久遠，河洛出文出圖，或有神文書出，或有神鳥狩持來，吐文積眾多，本非一也。聖賢所作。亦復積多，畢竟各自有事。天師何疑、何睹、何見？而一時示教下古眾賢明，共拘校古今之文、人辭哉！”


“然，有所睹見，不敢空妄愁下古賢德也。今吾乃見遣於天，下為大道德之君解其承負、天地開辟以來流災委毒之謫。古今天文聖書賢人辭，已備足，但愁其集居，各長於一事耳。今案用一家法也，不能悉除天地之災變，故使流災不絕，更相承負後生者，曰得災病增劇，故天憐德君復承負之。天和為後生者，不能獨生比積災諸咎也，實過在先生賢聖，各長於一，而俱有不達，俱有所失。天知其不具足，故時出河洛文圖及他神書，亦復不同辭也。夫大賢聖異世而出，各作一事，亦復不同辭，是故各有不及，各有短長也。是也明其俱不能盡悉知究洞極之意，故使天地之間，常有余災，前後訖不絕，但有劇與不耳。


是故天上算計之，今為文書，上下極畢備足，乃復生聖人，無可復作，無可復益，無可復容言，無可復益於天地大德之君。若天復生聖人，其言會復長於一業，猶且復有余流災毒常不盡，與先聖賢無異也。


是故天使吾深告敕真人，付文道德之君，以示諸賢明，都並拘校，合天下之文、人口訣辭，以上下相足，去其復重，置其要言、要文訣事，記之以為經書。如是乃後，天地真文正字善辭，悉得出也，邪偽畢去，天地大病悉除，流災都滅亡，人民萬物乃各得居其所矣，無復殃苦也，故天教吾拘校之也。


吾之為書，不效言也，乃效征驗也。案吾文而為之，天地災變怪疾病、奸猾詙臣、不詳邪偽。悉且都除去，比與陰日而除雲無異也。以此效吾言與吾文，□□萬不失一也；如不力用吾文也，吾雖敬受天辭下語，見文不用，天安能空除災哉？自若文書內亂，人亦內亂，災猶無從得去也。真人知之耶？”“唯唯。”


“行，子已知之矣。”“願請問一疑事。”“平言之。”“今天地開辟以來，神聖賢人皆為天所生，前後主為天地語，悉為王者制法，可以除災害而安天下者。今帝王案用之，不失天心陰陽規矩，其所作文書，各有名號，今當名天師所作道德書，字為等哉？”“善哉！真人之問事也。然，名為大洞極天之政事。”


“何故正名為大洞極天之政事乎？”“然，大者，大也，行此者，其治最優，大無上。洞者，其道德善惡，洞洽天地陰陽，表裏六方，莫不響應也，皆為慎善，凡物莫不各得其所者。其為道，乃拘校天地開辟以來天文、地文、人文、神文，皆撰簡，得其善者，以為洞極之經。帝王案用之，使眾賢共乃力行之，四海四境之內，災害都掃地除去，其治洞清明，狀與天地神靈相似，故名為大洞極天之政事也。真人知之耶？”“唯唯，可駭哉！可駭哉！”“行，子已覺知之矣。”


右拘校上古中古下古文書人辭訣
◎九天消先王災法第五十六


“凡天理九人而陰陽得，何乎哉？”“夫人者，乃理萬物之長也。其無形委氣之神人，職在理元氣；大神人，職在理天；真人，職在理地；仙人，職在理四時；大道人，職在理五行；聖人，職在理陰陽；賢人；職在理文書，皆授語；凡民，職在理草木五谷；奴婢，職在理財貨。”


“何乎？”“凡事各以類相理。無形委氣之神人，與元氣相似，故理元氣。大神人有形，而大神與天相似，故理天。真人專又信，與地相似，故理地。仙人變化，與四時相似，故理四時也。大道人長於占知吉兇，與五行相似，故理五行。聖人主和氣，與陰陽相似，故理陰陽。賢人治文便言，與文相似，故理文書。凡民亂憒無知，與萬物相似，故理萬物。奴婢致財，與財貨相似，富則有，貧則無，可通往來，故理財貨也。夫皇天署職，不奪其心，各從其類，不誤也。反之，為大害也。故署置天之凡民，皆當順此。古者聖人，深承知此，故不失天意，得天心也。真人今寧曉此不？”“善哉善哉！”“吾是所言，以戒真人，不失之也。”“唯唯。”“行努力！”


“愚生今心結不解言，是九人各異事，何益於王治乎不也？”“治得天心意，使此九氣合和，九人共心，故能致上皇太平也。如此九事不合乖忤，不能致太平也。此九事，乃更叠相生成也，但人不得深知之耳，先聖賢未及陳之也，故久閉絕乎！然今一事不得，治不可平。”


“何也？”“太上皇氣太至，此九人皆來助王者治也。一氣不和，輒有不是者，故不能悉和陰陽而平其治也。其來雲何哉？無形神人來告王者，其心日明。大神人時見，教其治意；真人、仙人、大道人悉來為師，助其教化；聖人賢者出，其隱士來為臣；凡民奴婢皆順善，不為邪惡，是乃天地大喜之征也。其一氣不和，即輒有不至者，雲何乎？元氣不和，無形神人不來至；天氣不和，大神人不來至；地氣不和，真人不來至；四時不和，仙人不來至；五行不和，大道人不來至；陰陽不和，聖人不來至；文字言不真，大賢人不來至；萬物不和得，凡民亂，財貨少，奴婢逃亡，凡事失其職，此正其害也。今真人既欲救天亂氣，宜努力平之，勿倦懈，慎之。”“唯唯。”


“氣得，則此九人俱守道，承負萬世先王之災悉消去矣。此人俱失其所，承負之害日增。此九人，上極無形，下極奴婢，各調一氣，而九氣陰陽調。夫人，天且使其和調氣，必先食氣，故上士將入道，先不食有形而食氣，是且與元氣合。故當養置茅室中，使其齋戒，不睹邪惡，日練其形，毋奪其欲，能出無間去，上助仙真元氣天治也，是為神士，天之吏也。毋禁毋止，誠能就之，名為天士簡閱善人，天大喜之，還為人利也。”


“何謂乎哉？”“然此得道去者，雖不為人目下之用，皆共調和陰陽氣也。古者帝王，祭天上神下食，此之謂也。”


得此九人，能消萬世帝王承負之災。此九人，上極無形，下極奴婢，各調一氣。故上士修道，先當食氣，是欲與元氣和合，當茅室齋戒，不睹邪惡，日煉其形，無奪其欲，能出入無間，上助仙真元氣天治也，是為神士，為天之吏也。無禁無止，誠能就之，名天士簡閱善人，天大喜，還為人利也。夫得道去世，雖不時目下之用，而能和調陰陽氣，以利萬物。古者帝王祭天上諸神，為此神吏也。


“曾但天精神自下食耶？”“善哉，子言是也。然此人上為天吏，天精神為其君長，君與吏相為使，吏者職在主行。凡事，吏道人善有功，故君與其下，既下則說喜，故除人承負。吏不說，則道人有過於天，君吏俱不肯下臨人食，故過責日增倍。身尚自得重過，何能除先王之流災哉？真人亦曉知此不耶？”“可駭哉！吾大怖惶，恍若失氣。今且過問天師，不意乃見是說也。”“行，子努力。所說竟，當去矣。”“唯唯。”


右簡閱九人竟其誌無冤者平王治天因喜解其先王承負。


◎驗道真偽訣第五十七


行事亦且畢不久。“真人前，詳受教敕。”“唯唯。”“自行此道之後，承負久故彌遠，積厄結氣，並災委毒誠多，不可須臾而盡也。知力行是之後，承負之厄日少，月消歲除愈，何以知之乎？”


“善哉！子之難也，可謂得道意矣。然，明聽。行此之後，天下文書且悉盡正，人亦且盡正，皆入真道，無復邪偽文，絕去人，人自謹。其後生者尤甚，更相仿學，皆知道，內有睹，其身各自重愛。其後生者孝且壽，悉工自養老，顏色不與無道時等。後生者日知其至意，以為家也，學復過其先，日益就相厚相親，愛重有道人，兵革奸猾悉無復為者也，故承負之厄會日消去，此自然之術也。


□□萬不失一，是吾之文大效也，不可但茍空設善言也，親以征驗起，乃與天地響相應，何可妄語乎？故文書前後出，非一人ＦDＡB積難知情，是故吾道以誠也。子連時□□問，必樂欲知其大效。其效相反，猶寒與暑，暑多則寒少，寒多則暑少。


夫天地開辟以來，先師學人者，皆多絕匿其真道，反以浮華學之，小小益耶且薄，後生者日增益復劇，其故使成偽學相傳，雖天道積遠。先為文者，所以相欺殆之大階也。壹欺不知，後遂利用之也，令上無復所取信，下無所付歸命，因兩相意疑，便為亂治。後生者後連相承負，先人之厄會聚並，故曰劇也。天今冤是，故吾語子□□也。真人努力，自愛勉之。子乃為天除病，為帝王除厄，天上知子有重功。”“不敢不敢。”


右效行征驗道知真偽訣


◎四行本末訣第五十八


“真人前。”“唯唯。”“人行有幾何乎？”“有百行萬端。”“不然也，真人語幾與俗人語相類似哉！人有四行，其一者或。”“何謂也？”“然，人行不善則惡，不善亦不惡為浮平行，壹善壹惡，為不純無常之行，兩不可據，吉兇無處也。”“善哉，行吉兇有幾何乎？有千條億端。”“真人之言，幾與俗人同。吉兇之行有四，一者，惑何謂也？”“然，凡事為行，不大吉當大兇，不吉亦不兇為浮平命，一吉一兇為雜不純無常之，吉兇不占。”“善哉！”


“行天地之性，歲月日善惡有幾何乎？”“不可勝紀。”“子已熟醉，其言眩霧矣。天地歲月日有四行，一者不純，主為變怪。”“何謂也？”“然，真人明聽。今天地歲不大樂當大惡，不樂亦不惡為浮平歲，壹善壹惡為天變惑歲。令今日不大善當大惡，不善亦不惡為浮平日月，壹善壹惡為惑行，主行為怪異災。吾是但舉綱見始，天下之事皆然矣。”


“何謂也？”“然，天下之萬物人民，不入於善，必陷於惡，不善亦不惡，為平平之行，壹善壹惡，為詐偽行，無可立也，平平之行，無可勸，大善與大惡，有成名。”


“何故正有此四行乎？”“善哉，子之難問，可謂得道意矣。然，大善者，太陽純行也；大惡者，得太陰煞行也；善惡並合者，中和之行也；無常之行者，天地中和、君臣人民萬物失其道路也。故行欲正，從陽者多得善，從陰者多得惡，從和者這浮平也，其吉兇無常者，行無復法度。是故古聖賢，深觀天地歲月日人民萬物，視所興衰浮平進退，以自知行得與不得，與用洞明之鏡自照，形容可異。”


“善哉善哉！今當奈何乎？”“然，行守本，法天者，是其始也；法地者，其多賊也；法和者，其次也；無常者，其行未也。”


“今人何故乃得至無常之行乎哉？”“然，先人小小佚失之，其次即小耶，其次大耶，其次大失道路根本，更迷亂，無可倚著其意，因反為無常之行，便易其辭，為無常之年也。是明道弊未極也，當反本。夫古者聖人睹此，知為末流，極即還反，故不失政也，而保其天命。故大賢聖見事明，是以常獨吉也，真人樂重知其信效耶？”“唯天師開示之耳。”


“行歲本興而末惡者，陰陽之極也；人後生者惡且薄，世之極也；萬物本興末無收者，物之極也；後生語多空欺無核實者，言之極也；文書多ＦDＡB委積而無真者，文之極也，是皆失本就末，失實就華。故使天地生萬物，皆多本無末，實其咎在失本流就末，失真就偽，失厚就薄，因以為常。故習俗不知，復相惡，獨與天法相違積久，後生者日輕事，更作欺偽，積習成神，不能復相禁，反言曉事，故致更相承負，成天咎地殃，四面橫行，不可禁防。君王雖仁賢，安能中絕此萬萬世之流過？


始失小小，各失若粟。天道失之若毫厘，其失千里。粟粟相從從聚，乃到滿太倉數萬億斛。夫雨一一相隨而下，流不止，為百川，積成四海水多。不可本去，故當繩之以真道，反其末極還就本，反其華還就實，反其偽還就真。夫末窮者宜反本，行極者當還歸，天之道也。


夫失正道者，非小病也，乃到命盡後，復相承負其過，後生復迷復失，正道日暗，冥復失道，天氣乖忤，治安得平哉？人人被其毒害，人安得壽？萬物傷，多夭死。故比比敕真人傳吾書，使人人自思失道意，身為病；各自憂勞，則天地帝王、人民萬物悉安矣。真人樂合天心，宜勿懈忽也。”


“唯唯。願復問一疑：天師今是吉兇，曾但其時運然耶？”“善哉，真人之難，得道意矣。極上者當反下，極外者當反內，故陽極當反陰；極於下者當反上，故陰極反陽，極於末者當反本。今天地開辟以來，小小連失道意，更相承負，便成邪偽極矣。”


“何以知之乎？”“以萬物人民，皆多前善後惡，少成事，言前□□哉！前有實，後空虛。古者聖人，常觀視萬民之動靜以知之，故常不失也。”


“善哉善哉！願復乞問一事。”“行言。”“今若天師言，物有下極上極。今若九人，上極為委氣神人，下極奴婢。下學得上行，上極亦得復下行不耶？”


“善哉，子之問也。今真人自若愚罔。未洞於太極之道也。今是委氣神人，乃與元氣合形並力，與四時五行共生。凡事人神者，皆受之於天氣，天氣者受之於元氣。神者乘氣而行，故人有氣則有神，有神則有氣，神去則氣絕，氣亡則神去。故無神亦死，無氣亦死，委氣神人寧入人腹中不邪？”“唯唯。”


凡聖皆有極，為無形神人，下極為奴婢。神人者，乘氣而行，故人有氣即有神，氣絕即神亡。


“又五行乃得興生於元氣，神乃與元氣並同身並行。今五行乃入為人藏，是寧九人，上極復下，反人身不？”“善哉善哉！初學雖久，一睹此說耳。”“然，子學當精之，不精無益也。”“唯唯。見天師言，夫天道固如循環耶？”“然，子可謂已知之矣。行去，有疑勿難問。”“唯唯。”


右簡天四行實本末太極以反政
◎大小諫正法第五十九


真人稽首言：“愚生暗昧，實不曉道，今既為天視安危吉兇，乃敢具問道之訣。今世神祇，法豈亦有諫正邪？唯天師教敕，示以至道意。”“子之所問，何其妙要深遠也！”


“吾伏見人有相諫正，故問天亦有相諫正不？”“善哉，子之所問，已得天道實核矣。天精已出，神祇悅喜矣。今且為子具說其大要意今使可萬萬世不可忘也。”“唯唯。”


“然，天者小諫變色；大諫天動裂其身，諫而不從，因而消亡矣。三光小諫小事星變色，大諫三光失度無明，諫而不從，因而消亡矣。地也小諫動搖，大諫山土崩地裂，諫而不從，因而消亡矣。五行小諫，災生，大諫，生東行蟲殺人，南行毒殺人，西行虎狼殺人，北行水蟲殺人，中央行吏民克毒相賊殺人，諫而不從，因而消亡矣。四時小諫，寒暑小不調；大諫，寒暑易位，時氣無復節度，諫而不從，因而消亡矣。


六方精氣共小諫，亂復數起，中有生蟲災，或飛或步，多雲風而不雨，空虛無實，大諫，水旱無常節，賊殺傷萬物人民，諫而不從，因而消亡矣。飛步鳥獸小諫災人，大諫禽獸食人，蝗蟲大興起，諫而不從，因而消亡矣。鬼神精小諫，微數賊病吏民，大諫裂死滅門，諫而不從，因而消亡矣。


六方小諫，風雨亂發，狂與惡毒俱行傷人，大諫橫加絕理，瓦石飛起，地土上柱皇天，破室屋，動山阜，諫而不從，因而消亡矣。天地音聲之小諫，雷電小急聲，大諫人多相與汙惡，使霹靂數作，諫而不從，因而消亡矣，吏民小諫，更變色，大諫多相賊傷，諫而不從，因而消亡矣。天地六方八極大諫，俱欲正河洛文，出天明證，天下瑞應書見，以諫正君王，天下莫不響應，諫而不從，因而消亡矣。


天道經會當用，復以次行，是故古者聖賢見事，輒惟論思其意，不敢懈忽，失毛發之間，以見微知著，故不失皇天心，故能存其身，安其居，無憂患，無危亡。兇不得來者，計事校B77A，實乃天心意同也。”


“善哉善哉！愚生已解。今唯明天師既陳法，願聞其因而消亡意，黨開之。善哉善哉，子之心也。然，天道乃佑易教，佑至誠，佑謹順，佑易曉，佑易敕。將要人君厚，故教之。不要其厚者，不肯教之也。其象效，猶若人相與親厚，則相教示以事；不相與至厚，不肯教示之也。教而不聽，忿其不以時用其言，故廢而置之，不復重教示之也，於是災變怪便止，不復示敕人也。如是，則雖賢聖，聾暗無知也。聰明閉塞，天地神祇不肯復諫正者也，災異日增不除，人日衰亡，失其職矣。


天之所佑者，佑易教，佑至誠，佑謹順，佑易曉，佑敕。天之於帝王最厚矣，故萬般誤變以致之。不聽其教，故廢而致之。天地神明不肯復諫正也，災異日增，人民日衰耗，亡失其職。


故古者聖賢，旦夕垂拱，能深思慮，未嘗敢失天心也。故能父事皇天，母事皇地，兄事日，姊事月，正天文，保五行，順四時，觀其進退，以自照正行，以深知天得失也。唯天地自守要道，以天保應圖書為大命，故所行者悉得應若神。是乃獨深得天意也，比若重現合矩，相對而語也，故神靈為其動搖也。如逆不肯用其諫正也，乃要天反與地錯，五行四時為其亂逆，不得其理，故所為者不中，因而大兇矣，此之謂也。子寧曉未？”“唯唯。”


“故天地之性，下亦革諫其上，上亦革諫其下，各有所長短，因以相補，然後天道凡萬事，各得其所。是故皇天雖神聖，有所短，不若地之所長，故萬物受命於天，反養體於地。三光所短，不若火所長，三光雖神且明，不能照幽寢之內，火反照其中。大聖所短，不若賢者所長。人之所短，不若萬物之所長。故相諫及下，極小微，則不失道，得天心。故天生凡事，使其時有變革，悉皆以諫正人君，以明至德之符，不可不大慎也。夫天地萬物變革，是其語也。”


“唯唯，皇天師既示曉，願效於人。”“諾，子詳聆吾言，而深思念之。臣有忠善誠信而諫正其上也，君不聽用，反欲害之，臣駭，因結舌為喑，六方閉不通。賢儒又畏事，因而蔽藏，忠信伏匿，真道不得見。君雖聖賢，無所得聞，因而聾盲，無可見奇異也，日以暗昧。君聾臣喑，其禍不禁；臣昧君盲，奸邪橫行；臣喑君聾，天下不通，善與惡不分別，天災合同，六極戰亂，天下並兇，可不慎乎哉？”“唯唯。”


“故古者聖賢重災變怪，因自以繩正，故萬不失一者，實乃與要文大道同，舉事悉盡忠，無復兇。子重誡之，謹慎吾言。”“唯唯。”“然，夫天高且明，本非一精之功德也；帝王治得天心，非一賢臣之功。今吾之言，但舉其綱見始，凡事不可盡書說也，子自深計其意。”“唯唯。”“行去矣，說何極乎？勿復有可問也。”“唯唯。”


右天諫正書訣
◎案書明刑德法第六十


真人純謹敬拜：“純今所問，必且為過責甚深。吾歸思師書言，悉是也，無以易之也，但小子愚且蒙，悃悒不知明師皇天神人，於何取是法象。今怪師言積大□□，願師既哀憐，示其天證陰陽之訣，神祇之卜要效。今且不思，心中大煩亂，所言必觸師之忌諱，又欲言不能自禁絕，唯天師雖非之，願以天之明證法示教，使可萬萬世傳，昭然無疑，比若日中之明也，終始不可易而去也。”


“然，子固固不信吾言邪？子自若未善開通，知天心意也。子自若愚乎！愈於俗人無幾耳。以為吾言可犯也，犯者亂矣，逆者敗矣。吾且與子語，皆已案考於天文，合於陰陽之大訣乃後言也。子來者為天問事，吾者為天傳言制法，非敢茍空偽言佞語也。子生積歲月日幸不少，獨不見擾擾萬物之屬，悉盡隨德而居，而反避刑氣邪？此者，純皇天之明要證也，所以嚴敕人君之治，得失之效也。”


“唯唯。今若且覺而未覺，願重問其教戒。”“然。夫刑德者，天地陰陽神治之明效也，為萬物人民之法度。故十一月大德在初九，居地下。德時在室中，故內有氣，萬物歸之也。時刑在上六，在四遠野，故外無氣而清也，外空萬物，士眾皆歸王德，隨之入黃泉之下。十二月德在九二，之時在醜，居土之中，而未出達。時德在明堂。萬物隨德而上，未敢出見，上有刑也。正月寅，德在九三。萬物莫不隨盛德樂窺於天地而生，時德居庭。二月德在九四在卯，巳去地，未及天，謫在界上，德在門，故萬物悉樂出窺於門也。三月盛德在九五，辰上及天之中，盛德時在外道巷，故萬物皆出居外也。四月巳，德在上九，到於六遠八境，盛德八方，善氣陽氣莫不響應相生。擾擾之屬，去內室，之野處，時刑在萬物之根，居內室，故下空無物，而上茂盛也，莫不樂從德而為治也。是治以德之大明效也。”


“今謹已聞用德，願聞用刑。”“然，五月刑在初六，在午，地下，下內清無氣，地下空。時刑在室中，內無物，皆居外。六月刑居六二，在未，居土之中，未出達也。時刑在堂，時刑氣在內，德氣在外，擾擾之屬莫不樂露其身，歸盛德者也。七月刑在六三，申之時。刑在庭，萬物未敢入，固固樂居外。


八月刑在六四，酉，時上未及天界。時德在門，萬物俱樂窺於門，樂入隨德而還反也。九月刑在六五，在戌，上及天中。時刑在道巷，萬物莫不且死困，隨德入藏，故內日興，外者空亡。十月刑在上六，亥。時刑及六遠八境四野，萬物擾擾之屬，莫不入藏逃，隨德行，到於明堂，C738行自懷居內，野外空無士眾，是非好用刑罰者見從去邪哉？


但心意欲內懷以刑，治其士眾，輒日為其衰少也，故五月內懷一刑，一群眾叛；六月內懷二刑，二群眾叛；七月內懷三刑，三群眾叛；八月內懷四刑，四群眾叛；九月內懷五刑，五群眾叛；十月內懷六刑，六群眾叛，故外悉無物，皆逃於內，是明證效也。故以刑治者，外恭謹而內叛，故士眾日少也。是故十一月內懷一德，一群眾入從；十二月內懷二德，二群眾入從；正月內懷三德，三群眾入從；二月內懷四德，四方群眾入從；三月內懷五陽盛德，五群眾賢者入從；四月內懷六德，萬物並出見，莫不擾擾，中外歸之，此天明法效也。


二月八月，德與刑相半，故二月物半傷於寒，八月物亦半傷於寒；二月之時，德欲出其士眾於門，刑欲內其士眾於門，俱在界上，故二月八月，萬物刑德適相逢，生死相半，故半傷也。子今樂知天地之常法，陰陽之明證，此即是也。夫刑乃日傷殺，厭畏之，而不得眾力，反曰無人；德乃舒緩日生，無刑罰而不畏萬物，反曰降服，悉歸王之，助其為治，即是天之明證，昭然不疑也。”


“今人不威畏不可治，奈何乎哉？”“然古者聖人君子，威人以道與德，不以筋力刑罰也。不樂為善德，劣者反欲以刑罰威驚以助治，猶見去也。夫刑但可以遺窮解卸，不足以生萬物，明擾擾之屬為其長也。今使人不內附，反欺詐，其大咎在此。


二月八月，德與刑相半，故萬物半傷於寒。夫刑日傷殺，厭畏之，而不得眾力。古者聖人威人以道德，不以筋力刑罰也。


今子比連時來學，問事雖眾，多畜積文，則未能純信吾書言也，得此寧解未哉？”純稽首敬拜：“有過甚大，負於明師神人之言，內慚流汗，但愚小德薄至賤，學日雖多，心頓不能究達明師之言，故敢不反復問之！甚大不謙，久為師憂不也。”“但為子學未精耳，可慎之。天乃為人垂象作法，為帝王立教令，可儀以治，萬不失一也。子欲知其意，正此也。治不惟此法，常使天悒悒，忿忿不解，故多兇災，子戒之！天將興之者，取象於德；將衰敗者，取法於刑，此之謂也。


吾之言，謹與天地陰陽合其規矩，順天地之理，為天明言紀用教令，以示子也。吾之言，正若鋒矢無異也，順之則日興，反之則令自窮也。天法神哉神哉！是故夫古者神人、真人、大聖，所以能深制法度，為帝王作規矩者，皆見天文之要，乃獨內明於陰陽之意，乃後隨天地可為以治，與神明合其心，觀視其可為也，故其治萬不失一也。


為垂象作法，為帝王立教令，可儀以治。王道將興，取象於德；王道將衰，取象於刑。夫為帝王制法度，先明天意，內明陰陽之道，即太平至矣。


今愚吏人民，以為天法可妄犯也，自恣不以法度，故多亂其君治也，大咎在此也。今子得書，何不詳結心意，丁寧思之？幽室閑處，念天之行，乃可以傳天之教，以示敕愚人，以助帝王為法度也。將舉刑用之，當深念刑罰之所居，皆見從去寂然無士眾獨處，故冬刑在四野無人，萬物悉叛之內藏，避之甚。夏刑在內，萬物悉出歸德，地下室內中空，刑寂然獨居，皆隨德到野處。德在外，則萬物歸外；德在幽空，則物歸內。”


“天刑其威極盛，幸能厭服人民萬物，何故反不能拘制其士眾，獨不怪斯耶？”“明刑不可輕妄用。傷一正氣，天氣亂；傷一順氣，地氣逆；傷一儒，眾儒亡；傷一賢，眾賢藏，凡事皆有所動搖，故古者聖人、聖王、帝主，乃深見是天戒書，故畏之不敢妄為也，恐不得天心，不能安其身也，上皇天德之人，乃獨深見道德之明效也。不厭固不畏駭，而士眾歸之附之，故守道以自全，守德不敢失之也。


子德吾書誦讀之，而心有疑者，常以此書一卷，自近旦夕常案視之，以為明戒證效，乃且得天心意也。違此者，已與天反矣。是猶《易》之乾坤，不可反也；猶六甲之運，不可易也；猶五行固法，不可失也；猶日月之明，不可掩蓋也；猶若君居上，臣在下，故不可亂也。


此所以明天地陰陽之治，有好行德者。或有愚人，反好刑，宜常觀視此書，以解迷惑。務教人為善儒，守道與德，思退刑罰，吾書□□正天法度也。夫為道德易乎？為刑罰難乎？愛之則日多，威之反日無也。子疾去矣，為天傳吾書，毋疑也，吾書言不負於天地六合之擾擾也。”


“唯唯，誠歸思過，惟論上下，不敢失一也。”“行，戒之慎之。子不能分別詳思吾書意，但觀天地陰陽之大部也。從春分到秋分，德居外，萬物莫不出歸王外，蟄蟲出穴，人民出室；從秋分至春分，德在內，萬物莫不歸王內，蟄藏之物悉入穴，人民入室，是以德治之明效也。從春分至秋分，刑在內治，萬物皆從出至外，內空，寂然獨居；從秋分至春分，刑居外治外，無物無氣，空無士眾，悉入從德，是者明刑不可以治之證也。


故德者與天並力同心，故陽出亦出，陽入亦入；刑與地並力同心，故陰出亦出，陰入亦入。德者與生氣同力，故生氣出亦出，入亦入；刑與殺氣同力，故殺氣出亦出，入亦入。德與天上行同列，刑與地下行同列。德常與實者同處，刑與空無物同處。德常與興同處，故外興則出，內興則入，故冬入夏出；刑與衰死氣同處，故冬出而夏入，死氣者清，故所居而清也。


故德與帝王同氣，故外王則出陰，內王則入刑；刑與小人同位，故所居而無士眾也。物所歸者，積帝王德，常見歸，故稱帝王也；刑未嘗與物同處，無士眾，故不得稱君子。是故古者聖人獨深思慮，觀天地陰陽所為，以為師法，知其大□□萬不失一，故不敢犯之也，是正天地之明證也，可不詳計乎！可不慎哉！自然法也，不以故人也，是天地之常行也。今悉以告子矣，子宜反復深思其意，動作毋自易。”“唯唯，不敢負。”“行，吾已悉傳付真法語於子，吾憂解矣。為天除咎，以敕至德，以興王者，子毋敢絕，且蒙其害。”“唯唯。”


右案天法以明古今前後治者所好得失訣

